Azterketa kritikoa gizarteari | Kultura | Berria\nHerritarren eguneroko jokabideak aztertu ditu Nizuri Tazuneri taldeak 'Zazpi' bigarren diskoan\nEstefania Beneyto Fani eta Unai Neira Norzzone, Nizuri Tazuneri musika taldeko kideak, lan berria eskuetan dutela. ARITZ LOIOLA / FOKU Tamaina handiagoan ikusi\nZazpi bekatu kapital eta zazpi kontrapuntu: hamalau kantutan, gizartearen azterketa kritikoa egin dute Nizuri Tazuneri musika taldea osatzen duten Estefania Beneyto Fani-k eta Unai Neira Norzzone-k. «Zazpi bekatu horiek pertsona askoren jokabideak markatu dituzte historian, eta gaur egun ez gara askorik aldendu joera horretatik». Joan den urtean argitaratu zuten Zazpi diskoa, eta beren lana plazetan zabaltzen dabiltza ordutik. Gizartearen erradiografia bat da ondu dute azken lanarekin, Faniren arabera. «Gaur egun ere, erlijioak indar handia du jendearen pentsamenduan. Hori aintzat hartuz, zazpi bekatu kapitalak erabili ditugu gizartea karikaturizatzeko, eta beste ikuspuntu batzuk ere nabarmendu nahi izan ditugu beste zazpi abestirekin». Hala osatu dute kantu zerrenda: Lizunkeri, Begirune, Sabelkeri, Neurritasun... Trap doinuekin azaltzen dituzte gaur egungo gizarteak egunerokoan dituen jokabideak.\nBost urte igaro dira Fani eta Norzzone elkartu eta lehen maketa kaleratu zutenetik. Pixkanaka urratu zuten bidea, harik eta, 2017an, Musika ala hil lehen diskoa kaleratu zuten arte. Lehen lan «serioa» da Zazpi, Norzzoneren hitzetan. «Ausartagoa da, eta ideia kontzeptual eta artistiko bat erabili izanak balio gehigarria ematen dio gure proiektuari».\nErrenazimentuarekin lotu dituzte rap eta doinu elektronikoak, Greco margolariaren Eskua bularrean duen zalduna margolanean oinarritutako irudia ondu baitute lanerako. «Artista atenporala izan zen Greco: eredu zaharkitu baten aurka matxinatzea izan zen bere jarduera artistikoaren helburua, eta sormenaren bihozkada berriei bizkarrik eman gabe jokatu zuen».\nHizkuntzaren auzia erdigunean izan du Nizuri Tazuneri osatzen duen bikoteak hasieratik. Rapa euskaraz egitea arrarotzat jotzen zuen joerari erantzun nahian, japoniera kutsua duen izena jarri zioten taldeari, ironiaz, eta oinarri horiei tiraka dabiltza ordutik.\nTrapa, edo beste edozein musika estilo dela, euskaraz sortzea «normalizatu» beharra dagoela uste dute bi musikariek. «Erdara erabili arren, gure oinarria euskara izatea da asmoa, musika estilo berri bat sustatuz, eta, era berean, euskara XXI. mendeko musikara eramanez». Euskarazko sorkuntza handia dela azpimarratu du Fanik: «Ez agian musika estilo zehatz honetan, baina gauza asko egiten ari dira gaur egun. Inork ulertuko ez duela entzuten da oraindik aitzakiatzat, baina, guretzat, hori ez da euskaraz ez sortzeko edo euskara baztertzeko arrazoi bat, kontrakoa baizik. Euskaraz abesteak ez gaitu sekula atzera bota, eta nahiko genuke Euskal Herritik ere entzutea kanpo gure musika».\nTaupaka elkartearekin kaleratu dute diskoa. «Gure ibilbidearen hasieratik izan gara elkartean, eta Zazpi diskoa ere hari esker atera dugu».


Oiartzun-Karaez senidetza, aurrera : Oarsoaldeko Hitza\nOiartzun-Karaez: jantzi dira biak oihal batetik\nBi urte eta gero, oiartzuarrak Karaezera itzuli dira; hogeigarren urteurrena Bretainian ospatu dute oraingoan.\nAurten Karaezera joan diren oiartzuar taldea\nKutsu politikoarekin hasi eta udalen arteko harreman instituzional izatera iritsi. Oiartzun eta Karaez herrien arteko zubiak 1990eko hamarkadaren hasieran sortzen hasi ziren. Garai hartan errefuxiatu asko Bretainiara joan ziren, oiartzuarrak ere bai, eta familiek egin behar izan zituzten joan-etorri horien ondorioz harremanak sortu ziren karaeztarrekin. Beste gertakari batek ere lotu zituen bi herriak, Joxe Mari Mendikute Oiartzungo Senidetza Batzordeko lehendakariak kontatu du: «Bai Independentziari taldea sortu genuenean, Oiartzunen hainbat lagun baginen horretan. Taldea jendeari ezagutarazteko Madalensoron festibal bat egitea pentsatu genuen. Galiziako talde bat, beste bat katalana, euskalduna, kortsikarra eta bretoia ekartzea pentsatu genuen». Bretoiekin Arbonan jarri zuten hitzordua: «Bretoiekin Arbonako kultur etxean gelditu ginen. Han gizon bat zegoen, bizarduna, koadrodun alkandorarekin. Arbonako baserritar bat zela argi genuen hasieran. Berari hizketan hasi eta berak barre egiten zuen eta azkenean esan zigun bera bretoia zela, ez zekiela euskaraz. Hori izan zen gure lehenengo harremana». 1994tik senidetuta Oiartzunen eta Karaezen senidetza 1994an sinatu zen. Lehenik Oiartzunen, maiatzaren 14an, Oiartzungo alkate Jon Iñarrak eta Daniel Cote Karaezko alkateordeak. Egun batzuk geroago Karaezen bota zuten sinadura paperetan. Erakundeez gain, bi herrietan senidetza batzorde bana sortu zen, herritarrez osatuta. 20 urte hauetan harremanak estutzen joan dira eta hainbeste urte pasatu badira ere, estu jarraitzen dute. Etorkizunera begira ere horretan jarraitzeko asmoa dute. Urtemuga borobilak ospatu dituzte bi herrietan. Hamargarren urteurrena Karaez herrian ospatu zuten 2004ko azaroaren 27an. Autobusez abiatu ziren udaleko ordezkariak zein herritarrak gonbidapenari jarraituz. Hurrengo egunean egin zuten ekitaldia eta bertan elkartu ziren Martin Beramendi eta Christian Troadec orduko alkateak eta Jon Iñarra eta Jean Pierre Jeudy alkate ohiak. Beramendik eta Troadecek bi zuhaitz landatu zituzten hamargarren urteurrenaren oroigarri gisa. Hogeigarrena hemen Hamar urte geroago, iaz, Oiartzuni egokitu zitzaion ospakizun antolaketan sartzea. Maiatzaren 3an karaeztarrei harrera egin zieten udaletxeko areto nagusian. Kanpandorreko erlojuak ordubata seinalatu duenean abiatu da bretoien taldea bibliotekatik udaletxe aldera. Aurretik, bi kide Bretainiako eta Euskal Herriko banderak elkartuta, eta atzetik, musikariak, Karaezeko Udaleko ordezkariak eta ordezkaritza osatzen duten beste pertsonak. Udaletxean zain zituzten Aiora Perez de San Roman alkatea eta Asier Legorburu Kultura zinegotzia, baita senidetza batzordeko hainbat kide, eta beste herritar batzuk. Besteak beste, oroigarriak elkartrukatu zituzten, bonnet rouge-a tartean, Bretainian darabilten borrokaren barruan desberdinen arteko batasunaren ikur bilakatu den gorri koloreko txanoa. Oiartzungo Senidetza Batzordeak argi du: «Gaur egungo Karaez eta Oiartzun ez dira duela 20 urteko berdinak, baina horrelako senidetzak garai hartan bezain garrantzitsuak dira gaur egun ere. Lan molde berriak jarri beharko dira martxan, egungo egoerara egokitutako dinamikak sortu beharko dira, baina euskaldunon eta bretoien arteko senidetzak denbora askoan sendo jarraituko du».\nKaraez herriak eskarmentua du senidetza alorrean. Oiartzunez gain, beste bost herrirekin dago senidetuta: Irlandako Carrickmacross herriarekin, Alemaniako Waldkappelekin, Herbehereetako Rijnwouderekin, Erresuma Batuko Dawlishekin eta Palestinako El Arroubekin.\nFinisterre departamenduan dago, Bretainia mendebaldean. Laborantzak indar handia du bertan. Christian Troadec karaeztarra da alkatea.\n«Senidetzarekin aurrera jarraituko dugu; honek asko iraungo du»\nSenidetzako Karaezko ordezkariak pozik daude senidetzak eman dituen eta oraindik orain ematen dituen fruituekin. «Senidetzarekin aurrera jarraituko dugu; honek asko iraungo du», argi du Anne-Lise Deleon Karaezko Senidetza Batzordeko presidenteordeak. Aurtengo esperientzia «oso ona» izan dela kontatu du: «Oso kontent gaude Oiartzungo jendea gure artean izateaz. Oiartzuarrak larunbat gauean [hilaren 11n] jaso genituen eta Karaezko elkartean afaldu genuen. Hurrengo egunetan hainbat ekintza egin genituen: mendietatik buelta bat eman, gure herrialdeko txoko tipikoak ezagutu, senidetzaren 20. urteurrenaren haritik alkatea, Karaez eta Oiartzungo udal ordezkariak eta senidetzako kideak elkartu ginen, Kerampuilh gazteluan Bretainiako musika tradizionala entzun genuen, krepak jan… Eta bukatzeko gure elkartean afaria egin genuen agur esateko!» Lotura hainbat alorretan Senidetzak Karaezi zer ekartzen dion, hainbat alorretako lotura nabarmendu du Deleonek: «Gure ustez hainbat alorretan pentsatzeko modu bera dugu; esate baterako, hizkuntzari buruz, kultura, Frantzia eta Espainiarekin ditugun arazoak eta departamentuen mugen inguruan (Nantes eta Nafarroa)». Senidetzak 20 urte bete dituela eta, balantze positiboa egiten du: «Senidetzak gure herrialdea ezagutarazteko balio du, gure kultura, gure hizkuntza… Horrez gain, Oiartzungo historia jarraitu dugu orain arte izan diren udal ordezkariekin eta gure senidetzan ez da ezer aldatu. Gure harremanak, gure laguntasunak indartzen joan dira eta elkartrukeak egiten jarraitzeko prest gaude». Elkartruke argia «Nire ustez, egia esan, elkartrukea argia da, gure herrialdeei zuzenki ukitzen dietenak, batik bat: kultura, hizkuntza…», adierazi du; «horrez gain, gure desberdintasunetatik ere asko ikasi dugu». Oiartzun eta oiartzuarrez galdetuta: «Beti anai-arrebak bagina bezala jasoak izan gara. Jendea oso jatorra da eta urteekin harremanak asko estutu ditugu».


Dokumentu bat irekitzeko edo gordetzeko elkarrizketa-koadroa abiarazten duzunean, LibreOffice aplikazioak laneko direktorioa bistaratzen du. Direktorio hori aldatzeko:\nAukeratu LibreOffice - HobespenakTresnak - Aukerak - LibreOffice - Bide-izenak\nEgin klik Dokumentuak aukeran eta Editatu botoian, edo egin klik bikoitza Dokumentuak aukeran.\nHautatu bide-izena elkarrizketa-koadroan, aukeratu nahi duzun laneko direktorioa eta sakatu Hautatu.\nGrafiko bat txertatu nahi duzunean LibreOffice aplikazioak bistaratuko duen direktorioa aldatzeko ere prozedura hori erabiliko duzu. Aukeratu LibreOffice - HobespenakTresnak - Aukerak - LibreOffice - Bide-izenak - Irudiak, eta ondoren jarraitu 3. urratsa.\nTitle is: Laneko direktorioa aldatzea


Euskal lobbyak funtzionatu egin du — Eibar.ORG | Eibarko peoria\nHemen zaude: Hasiera / Blogak / Amatiño / Euskal lobbyak funtzionatu egin du\nEuskal lobbyak funtzionatu egin du\nAmatiño 2016/07/04 00:30\nHainbat euskal enpresak urtetan ziharduten NASAren sarreran ate-joka, noiz aukeraren bat izango, euren produkturik landuenak eskaini ahal izateko. Holakoren batean, Eusko Jaurlaritzaren eskatubatuar ordezkariak lortu du lortu beharreko sarbidea eta NASAren atezainak galdetu, harritu samar edo: "Baina, zuek ba al dakizue zer ari zareten eskatzen." Eta euskal ordezkariak erantzun: "Bai".\nEzin jakin zer emango duen, luzera, ekainaren azken astean zehar Estatu Batuetako hiruzpalau hiriburutan barrena izan den euskal espedizioaren jarduerak. Segurutik, onenean ere, ez du gure ekonomia errotik salbatuko baina, zer gerta ere, miraritan sinestea bezain antzua da ezer ez dela pasatu pentsatzea.\nAurreko hamarkadan, nik neuk hainbat nazioarteko espedizio komertzialetan parte hartzeko beta izan nuen dozena erdiren bat kasutan, eta errazena litzateke esatea “guk hobeto egiten genuen”. Baina ez da inondik ere egia. Oraingo honetan sekulakoak izan dira Houstonen (oil&gas), Conneticuten (smart sareak), Milwaukeen (elektronika), Baltimoren (portu-kudeaketa) eta Washingtonen (jardunaldiak eta erakunde-harremanak) berrogeitaka euskal enpresak jorratu ahal izan dituzten urratsak.\nEnpresa bakoitzaren emaitza, lorpen eta zertzeladetan sartzeke, uste dut begi-bistan nabarmendu direla honako espedizio honek elkarrekin bilbatu dituen hariak, alegia:\n1. Euskal jokamoldetan oinarritzat bezain ohikotzat jo ohi den lankidetza publiko-pribatuaren arrakasta, Jaurlaritza eta hiru Aldundiak tarteko.\n2. Ekainaren 27an "The Washington Post” egunkariak argitaratu zuen eranskina. “Basque Country. Smithsonian opens doors to an unique european culture".\n3. Astean zehar Washingtoneko National Mall parkean Euskal Herriari eskainitako Folklife Festival delakoa, Smithsonian Instituzioaren ardurapean eta Estatu Batuetako euskal elkarteen laguntzaz.\n4. Petronorren eskutik, Repsolek Houstoneko (Texas) egoitza utzi izana, bertan eratu zedin oil&gas biltzarra.\n5. Gobernu Federalaren Energia Departamenduarekin zein NASArekin aldez aurretik erabakitako hitzorduak eta, estreinako, ondorengo bilerak.\n6. Estatu Batuetako Kongresuaren Bibliotekan eratutako ezohiko afaria.\n7. Kapitolioaren aurreko belartzan landatutako Gernikako Arbolaren kimua.\n8. John Garamendi eta Rafael Anchia euskal jatorriko kongresisten erabateko esku-hartzea.\n8. Euskal Herriak egun bizi duen bake-giroa.\n9. Eta, jakina, bertara propio joandako berrogeitaka euskal enpresen atxikimendua, ez baita alferrik Estatu Batuak, Frantziaren eta Alemaniaren ondotik, euskal produktu-eskalerik handiena.\nAuskalo zorioneko euskal lobbyrik ba ote den, baina oraingo honetan funtzionatu egin du.\nGernikako Arbolaren kimua Kapitolioaren aldamenean. Zuhaitza landatzeko ez ezik, "hor" zulo soila egiteko ere bedeinkazio asko behar izango da...


Larretxeak eta Azurmendik eragozpenik gabe lortu dute garaipena - GARA\nLarretxeak eta Azurmendik eragozpenik gabe lortu dute garaipena\nJon LEUNDA | LAZKAO\nEz zen atzokoan ere ezusterik izan, eta Donato Larretxeak eta Iñaki Azurmendik aparteko eragozpenik gabe lortu zituzten garaipenak Armentian eta Lazkaon. Bi saioetan lan bera izan zuten. Hasteko 45 ontzakoa zeinek kolpe gutxiagotan moztu, ondoren tamaina bereko enborrarekin abiadura proba, gero, kana-erdiko bat zutik erdibitu, jarraian 60 ontzakoa zeinek azkarrago ebaki, eta azkenik, bi 60 ontzako eta bi kana-erdiko erdibitu behar izan zituzten.\nGasteizko proban, Senosiainek abiadura proba bakarrik bereganatu zuen, gainerakoetan Larretxea izan zen nagusi. Denetara, Larretxeak 17 minutu eta 40 segundo behar izan zituen, eta Senosiainek, aldiz, 19 minutu eta 56 segundo.\nArratsaldean, berriz, Lazkaoko plazan Iñaki Azurmendik aise menperatu zuen Arkaitz Jauregi. Arabarrak kolpekakoa bakarrik irabazi zuen. Denetara, Arriarangoak, 18 minutu eta 6 segundo behar izan zituen, eta Ilarduiakoak, berriz, 20 minutu eta 54 segundo. Argitu beharreko beste kontu bat ere bada, izan ere, azkenean, multzo bakoitzeko estreinako biek egingo baitute aurrera, eta azkena geratzen dena bakarrik geratuko da kanpoan.


emakumeok planto archivos - FeministAlde!\n13 martxoa, 2018 by FeministAlde\nImagen realizada por Argia Mugimendu feministak kaleak bereak egin ditu eta hau geldiezina da. Mundua gelditu dezakegula agertu dugu, orain eraldatuko dugu. M8an mugimendu anitza eta belaunaldiarteko garela ikustarazi genuen. Euskal Herriko mugimendu feministatik herri eta hiri guztietako kaleak bete eta lanuzte zein greba deialdian parte hartu genuen emakume guztioi eskerrak eman nahi dizkizuegu. Eskerrak […]\nFiled Under: Berriak Tagged With: emakumeok planto, greba, huelga, M8, nosotras paramos\nEmakumeok planto egin dugu, eta mundua gelditu da\nGure kidea, Leire Idarraga Espel-en artikulua gaur berria n Grebaren biharamuna. Osteguneko hamaika oroitzapen ditugu buruan dantzan. Azkeneko hilabete eta asteetan eguna irudikatzen genuen, eta bagenekien kolosala izango zela, baina beltzez jantzitako milaka eta milaka emakumeen artean Bilboko kaleetan zehar ibiltzeak barne-barneraino hunkitu gaitu. Goizetik egunaren berezitasuna arnas genezake; lehenengo mobilizazioetan, mugikorren taldeetako elkarrizketa […]\n‘Elkartzen garenean zer nolako boteretsuak garen ikusten ari gara’\n9 martxoa, 2018 by FeministAlde\nAtzo gure kidea, Leire Groven, Izarne Castillorekin batera ETB1en egon ziren greba feminista azaltzen, arrazoiak, zergatiak, zelan, zertarako… Hemen daukazue laburpena.\n‘Deialdia irekia da eta emakume guztiek izango dute bat egiteko modua’\n7 martxoa, 2018 by FeministAlde\nGure kidea, Anabel Sanz del Pozo, atzo Euskadi Irratian izan zen greba feministaren inguruan hitz egiten. Emozionatuta gaude, itzela izango da!!


Nolakoa da Portugalgo Podenco | Txakurren Mundua\nIrudia - Tuamigoelperro.es\nPodenco portugaldarra familia aktiboentzako txakur arrazarik gomendagarrienetako bat da, ibilaldi luzeak egitea edo eguneroko korrika egitera joatea gustatzen baitzaie. Zure besoetan urtuko den energia maila altuko pelusa da. Ariketa fisikoa egiteaz gain, bere gizakien konpainiarekin gozatzen du.\nGustatuko al litzaizuke nolakoa den Portugaleko Podenco jakitea? Hala bada, ez izan zalantzarik irakurtzen jarraitzeko arraza zoragarrienetako bat ezagutzeko.\n1 Podenco portugaldarraren ezaugarri fisikoak\nPodenco portugaldarraren ezaugarri fisikoak\nPodenco portugaldarra txakur mota primitiboa da, feniziarrek eta erromatarrek Iberiar penintsulara ekarritako txakurren ondorengoa. Buru piramidal koadrangularra du, muturra luzatua eta belarriak tente ditu. Bere gorputza gihartsua da, atletikoa, ile motz eta zuzeneko kapa batez estalita edo luzea eta zakarra kolore horia eta laranja kolorekoa.\nHiru tamaina daude:\ntxiki: 20-30cm-ko altueran eta 4-6kg-ko pisuarekin.\nMedium: 40-54cm-ko altueran eta 16-20kg-ko pisuarekin.\nGreat: 55-70cm-ko altueran eta 20-30kg-ko pisuarekin.\nBere bizi itxaropena da 12 14 años-.\nIrudia - Mascotarios.org\nPodenco portugaldarra txakurra da oso argia, aktiboa eta alaia. Horrez gain, oso maitagarria da familiarekin eta maitearekin, baina ezezagunekin susmoa du. Ariketa fisikoa egitea gustatzen zaizu eta, egia esan, egunero egin beharko duzuna da zoriontsu izan zaitezen.\nZerbait negatiboa edo hain ona ez den zerbait esan beharko bagenu, hobeto biziko litzateke etxeko pelutsu bakarra denean, baina sozializatzen du Txakurkume gisa bere lagun berri berria ondo onartuko du.\nZer iruditu zitzaizun Portugalgo Podencoaz? 🙂\nArtikuluaren bide osoa: Txakurren mundua » Txakur orokorrak » Txakur arrazak » Nolakoa da Portugalgo Podenco\nAdineko txakurren ariketa fisikoa\nIrakatsi zure txakurrari mahaitik ez aginduz


Jesus Santos Espainiako Auzitegi Nazionaleko fiskal ohia\n"Judizialki, GAL izan zenaren %50 dakigu"\nJesus Santos Lasa-Zabala auziko fiskala izan zen, bai instrukzioan eta bai epaiketan. 1995ean ikerketak hasi zirenetik 2000ko apirilean epaia kaleratu bitartean, hark jarraitu zituen auziaren nondik norako guztiak. Auzia "oso zaila eta konplexua" izan zela dio. Kaleratutako epaiak, tortura eta talde armatuko kide izatearen delituak onartu ez zituen arren, asebete egin zuela onartzen du, halere, fiskal ohiak.\nLasa-Zabala auziaz gain, GALen beste hainbat atentaturen ikerketan parte hartu zuen Santosek, Auzitegi Nazionaleko fiskala zenean. Robert Caplanneren hilketa, Matxikote eta Brionen kontrako atentatua eta Monbar tabernako tiroketa izan ziren berak eramandako kasuak. Monbar auzian Amedo eta Dominguezengana ez iristeagatik penatzen da oraindik. Gaur egun abokatu bufete pribatu batean egiten du lan eta bere bulegoan hartu du BERRIA.\nLasa eta Zabala auziko epaiketan, fiskaltzaren ondorioetan, zuk esandako esaldi bati buruz galdetu nahi nizun. Auzia "erdizka eta erantzukizunak guztiz argitu gabe" itxiko zela esan zenuen. Azalduko didazu esaldi hori?\nOso ondo oroitzen dut. Txostenean jaso nuen ikerketa eta hari zegokion epaiketa itxiko zirela delituan parte hartu zuten erantzule guztiak ezagutu gabe, bai beheko mailetan, bai goiko mailetan. Eta egia da egon zirela pertsona gehiago, Dorado eta Bayorekin jardun ziren guardia zibilak, eta ez ginen haiek identifikatzera iritsi. Bestetik, egon ziren guardia zibileko ofizial gehiago ere delituetan nahastuta egon zirenak, baina ezin izan genuen froga nahikoa lortu haiek epaiketara eramateko. Beste alde batetik maila politikoko erantzukizunak ere bazeuden, eta horiek ere ezin izan genituen argitu.\nMarey auziaren epaiketan ez bezala, hor iritsi baitzen gorago.\nBai, hala da, Mareyren auzian Barne ministro ohiarengana eta Estatu idazkariarengana iritsi ziren erantzukizunak. Kasu honetan lurraldeko gobernadore zibilarengana iritsi ahal izan ginen.\nZein irakurketa egiten duzu epaimahaiak gero kaleratu zuen sententziaz?\nEpaiketa oso zaila izan zen, konplexua. Akusazioentzat oso zaila; izan ere, froga elementuak, nahiz eta ugariak eta askotarikoak izan, soilik froga zuzen bakarra genuen, eta soil-soilik bahiketa delituari buruzkoa. Eta hori zen Felipe Bayoren deklarazioa, nahiz eta gero, epaiketan, atzera egin zuen aurretik egindako deklarazioetan. Ondorioz, froga gehienak zeharkakoak ziren, zantzuzkoak, eta ildo horretan zailtasunak genituen hilketak eta torturak egiaztatzeko. Beraz, sententziak akusazioek genituen helburuen parte handi bat asebete zuen, behintzat fiskaltzari dagokionean. Izan ere, 70 urtetik gorako zigor batek betetzen zuen guk genuen helburua.\nGero Auzitegi Gorenak beste elementu larrigarri bat hartu zuen kontuan, akusatuak funtzionario publiko izaeraz baliatu zirela delituak egiteko, eta horrekin zigorra igo zuen.\nZuk aipatu dituzu zantzu asko zeudela, deklarazio asko zeudela, baina epaiketan lekuko askok atzera egin zuten aurrez egindako deklarazioetan. Epaimahaiak, halere, instrukzioko deklarazioak hartu zituen kontuan.\nBai, lekukoetako askok, eta batez ere akusatuetako batek, atzera egin arren, epaimahaiak sinesgarritasun handiagoa eman zien instrukzio fasean deklaratutakoari. Epaimahaiak erabaki zuen arrazoi gehiago zegoela lehen deklarazioak sinisteko, epaiketan egindakoak baino. Izan ere, instrukzioan egindakoak oso deklarazio zehatzak ziren, xehetasun handikoak, eta euren artean oso ondo ezkontzen zutenak, bata bestearekin osagarritzen zirenak.\nBeraz, ahozko epaiketan, instrukzioaren hasieratik hainbat urte igaro eta gero, deklarazioetan atzera egiteak, epaimahaiaren ustez, interes makurrak izan zitzakeen atzean. Eta Bayoren kasuan defentsa estrategia izan zitekeen horretarako arrazoia.\nVazquez Aira eta Velazquez Soriano guardia zibilak izan ziren atzera egin zuten lekukoetako bi, baina ikerketan argi eta garbi ikusi genuen lekukoei presioa egin zitzaiela, eta mehatxuak eta lesioak izan zirela tartean.\nIkerketa izugarria izan zen. Izan ere, epaileak eta fiskaltzak ematen genuen pauso bakoitzeko, aurre hartzen ziguten. Hain zuzen ere akusatuek informaziorako bide zuzena zutelako, eta gertatzen zen guztia aurrez jakiten zutelako, guardia zibileko kideren bat galdekatzera joaten ginen bakoitzean, hura jada ikututa zegoen aurretik, jada presioa egin zioten. Eta horrek zailtasun handiak eragin zizkigun.\nEta hori nola gertatzen zen? Izan ere, ikerketa ez zeraman Guardia Zibilak, baizik eta Espainiako Poliziak.\nIkerketa Espainiako Poliziak gidatu zuen, Enrique de Federicok hain zuzen ere, hasierako susmoek jada Intxaurrondoko komandantziara eramaten gintuztelako, eta bagenekielako guardia zibileko kideen aurka egin beharko zela. Horregatik erabaki zen ikerketa beste polizia batek egitea, Espainiako Poliziak egitea, alegia. Baina, nahiz eta hala egin, susmagarriek botere handia zuten, haietako batzuek behintzat, eta oso ondo ezagutzen zituzten guk ematen genituen pauso guztiak. Eta gure ikerketa, aldiro aldiro, frustratzen, zapuzten joaten zen, aurreratu egiten zitzaizkigulako.\nEta honi gehitzen badiogu, nolako mehatxu eta koakzioak pairatu zituzten baita ikertzaileek eurek ere, Enrique de Federicok berak ere, eta lekukoek nolako mehatxuak jaso zituzten… Haietako bat bortxatu ere egin zuten. 1964 lekukoa, Guatemalakoa, Barez guardia zibilak kontatutako konfidentziei buruz deklaratu zuena, bortxatu egin zuten. Honek bere deklarazioa egin zuen auzitegian, eta egun gutxiren buruan bahitu egin zuten, jipoitu, zigarroekin erre zuten eta, ondoren, bortxatu. Egoera benetan kezkagarria izan zen epailearentzat eta fiskaltzarentzat, gu baikinen geneuzkan lekuko gutxi horiek babestearen arduradun, eta haien segurtasuna bermatu behar genuen. Eta horregatik lekuko horrekin gertatutakoa guretzat etsigarria izan zen, bai Javier Gomez de Liaño instrukzio epailearentzat eta bai niretzat.\nLekuko babestu gehiago ere bazeuden; Pedro Migueliz Txofo , Angel Lopez Carrillo, Velazquez Soriano guardia zibila… Baina, hauek epaitegian deklaratu eta berehala prentsan agertzen ziren haien izenak.\nBai, ikerketak interes publiko handia zuen, eta jarraipen mediatikoa ere bai, eta nahiz eta sumarioa sekretupean egon, tamalez, ezin izan genuen izen batzuk argitara ateratzea saihestu. Txoforen kasuan, gainera, jazarria izan zen, eta bideokamera batekin grabatu ere egin zuten. Eta horregatik hainbat lagun auzipetuak izan ziren.\nEta nondik zetorren jazarpen hori?\nZehatzago, Galindoren ingurutik.\nZuen kontrako mehatxuak ere izan ziren, ez? Irakurri dut Gomez de Liañori segurtasuna bikoiztu ziotela…\nZorionez, bai epaileak eta bai nik aspalditik genituen segurtasun pertsonalerako neurriak, bai etxean eta bai etxetik kanpo. Ondorioz, hainbat arlotan egindako ezkutuko mehatxuak besterik ez zen gertatu. Baina, Auzitegi Nazionalean ohikoak dira horiek.\nHedabideek ere gogor jo zuten zuen kontra. Hainbat hedabidek sistema bera arriskuan jartzea eta ETAri laguntzea leporatu zizueten.\nBai, lazgarria izan zen, eta ikerketen hasieran bakardade handia sufritu genuen. Hain zuzen ere Intxaurrondo ingurura begira hasi ginenean, komunikabide gehien-gehienek ez zuten ulertu nola Auzitegi Nazionaleko epaileek eta fiskalek denbora galtzen genuen hain urrunekoak ziren gertakariak ikertzen, ETAk espainiar gizartea kolpatzen jarraitzen zuen bitartean.\nOso kontziente ginen gertaera kriminal oro ikertu behar genuela, eta zehazki gertaera hauek ikertu behar genituela, Zigor Kodean aurkitu daitezkeen larrienak izanik; hala baitira hilketa, bahiketa eta tortura delituak, eta are gehiago delituak Estatuko Segurtasun Indarren eta Barne Ministerioaren ingurutik sustatutakoak eta egindakoak badira.\nG uretzat hori izan zitekeen ustelkeriaren modurik larriena. Garai hartan, 1995ean, ikerketa abiatu zenean, kasu pila bat zeuden irekita ustelkeriagatik, eta iritzi publikoari kezkagarriagoa iruditzen zitzaion ustelkeria ekonomikoa -diru publikoen erabilera okerra, edo diru berezien kontua, Roldan eta abar-, Galindo bera ikertzea baino. Gainera, Galindok ordurako ETAren komando pila bat desegin zituen, eta borroka antiterroristako benetako heroia zen, ibilbide luzea zuen. Noski, iritzi publikoari Galindo iruditzen zitzaion heroia, eta hura ikertzen ari ginen epaile eta fiskalak, berriz, gaiztoak.\nHain zuzen ere, oso gogoan dut gu babesten gintuen hedabide bakar horietako batek gure ikerketari buruz idatzitako editoriala. "Auzitegi Nazionala, Alamo juidiziala". Izan ere, kanpaina mediatiko eta politiko oso bat gauzatu zen gure kontra. Kanpaina politikoa alderdi handietako hainbat sektoretatik iritsi zen; Auzitegi Nazionalaren zilegitasuna, Auzitegi Nazionalaren existentzia bera, auzitan jartzera iritsi ziren, estatu terrorismoa deitzen genuena ikertzen hasi ginenean.\nHau da, erakunde terrorista ohikoen, narkotrafikoaren edota antolatutako gaizkile taldeen kontrako borroka egitera mugatu ginenean, denak ziren aupadak eta zorionak. Baina, 1994tik aurrera, klase ekonomikoko boteretsuen kontra abiatu ginenean eta, 1995etik aurrera, GALen inguruko ikerketak hasi genituenean eta ikerketa horiek Barne Ministerioaren beraren ateetara iritsi zirenean, orduan hasi ziren hainbat politikoren ahots kritikoak entzuten. Batere lotsarik gabe euren ignorantzia erakutsiz, eta gainera beste norbaitek gidatuta, Auzitegi Nazionalaren funtzionamendua eta bertako epaile eta fiskalena auzitan jartzen hasi ziren.\nEta kanpaina mediatikoarekin eta aipaturiko kanpaina politiko horrekin batera, erabateko bakardadea zen gurea. Baina oso kontziente ginen aurrera jarraitu behar genuela, ezin genuela beste alde batera begiratu, eta orrialde hori pasatu egin behar zela, eta orrialde bat pasatu ahal izateko, ezinbestekoa zen liburua bukaeraraino irakurtzea.\nEpaiari dagokionean, hor egon ziren bi akusazio ez zirela kontuan hartu. Adibidez, zuek lesio delitua egozten zenieten akusatuei…\nTorturak. Torturak, bai, baina delitua egin zenean indarrean zegoen Zigor Kodea aplikatuta, eta horietan zigorrak txikiagoak ziren. Baina ez zen kontuan hartu. Fiskaltzak torturak eta talde armatuko kide izatea egotzi zien, baina epaiak ez zituen delitu horiek kontuan hartu. Torturei zegokienean, froga nahikorik ez zegoela esaten zuen epaiak. Busoten agertutako gorpuen ondoan bendak agertu ziren, azkazalak erauzita zituzten, mekromina eta linimentu arrastoak zeuden… baina, epaimahaiaren arabera, ez ziren froga nahikoa errugabetasun presuntzioa apurtzeko. Eta talde armatuari dagokionean, epaimahaiak erabaki zuen gertakari hauen erantzuleek ez zutela talde armatu bat osatzen, baizik eta bakartutako gertakari bat zela, eta talde armatuari dagokion sistematikotasuna eta errepikapena falta zitzaizkiola.\nZein da zuri bost urteko instrukzio horren inguruan gelditzen zaizun sentipena?\nMota honetako ikerketak eta epaiketak, hain modu sakonean bizi dituzu, grabatuta gelditzen dira. Izan ere, oso une delikatuak izan ziren espainiar gizartearentzat eta Zuzenbide Estatuaren egonkortzeari dagokionean. Beraz, gelditzen zaidana poz handi bat da, amaierara iristea lortu genuelako eta bidean jarri zizkiguten oztopo izugarriak gainditzea lortu genuelako; oztopoak alde guztietatik, ez soilik ikerketa polizial eta judizialari dagokionean, alde politikotik ere jarri zizkiguten oztopoak.\nIzan ere, prozedura honetan, eta nabarmendu egin nahi dut, bitxia baita Espainian hain gutxi idatzi izana honi buruz, Botere Judizialak inoiz idatzitako orrialde disdiratsuenetako bat idatzi baitzen 1997ko apirilean, CESIDeko agirien desklasifikazioari dagokiona. Izan ere, aurretik kolore ezberdineko bi gobernuek uko egin zioten agiri horiek desklasifikatzeari, eta erabaki juidizial batek agindu zuen haiek desklasifikatzea. Aurretik Perote koronelak atera zituen argitara, eta zorionez Gorenaren epai hori historikoa da. Izan ere, erabaki politiko bat bota zuten atzera, lehenik sozialisten garaiko ministroen kontseiluak hartutakoa eta ondoren PPko gobernuak hartutakoa. Izan ere, oposizioan zela PPk desklasifikazioa agindu arren, gero, boterera iristean, esan zuten segurtasun nazionalaren izenean ezin zituztela paper horiek argitara atera. Beno, ba, Auzitegi Gorenak, Auzitegi Gorenaren plenoak, sententzia historiko batean, Zuzenbide Estatuaren nagusigotasunaren doktrina deitzen dena ezarri zuen, atzera bota baitzuen ministroen kontseiluaren erabakia eta gobernu berriari agindu zion agiri horiek entrega zitzala, zantzu izaera ez ezik, froga izaera zutelako, hain zuzen ere, gertaera horiek Intxaurrondo ingurutik zetozela frogatzeko.\nCESIDeko agiri horiek ezinbestekoak izan ziren bai Lasa-Zabala auzirako eta bai Marey auzirako, ezta? Eta, hain zuzen ere, bi kasu horiek dira GALen erantzukizunetan urrunen iritsi diren bi kasuak.\nBai, halaxe da bai. Batez ere Mareyren bahiketan, non Barne ministroarengana eta Estatu idazkariarengana eta Poliziaren zuzendariarengana iristen diren; eta gurean, Lasa-Zabalarenean gobernadore zibilarenganaino, Julen Elgorriagarengaino.\nEssan daiteke bi kasu hauek paraleloan garatzen direla. Batetik Garzon dago Marey auziarekin eta GAL auziarekin, eta bestetik, Bueren, Lasa eta Zabalarekin.\nBai, noski. Eta hor badago datu bat ezinbestekoa Guardia Zibilarengana eta Intxaurrondora iristeko, eta datu hori da Auzitegi Nazionalean ikerketak hastea ahalbidetzen duena. Izan ere, Segundo Mareyren bahiketaren harira Amedok deklaratu zuen pertsonaz nahastu zirela konturatu zirenean, Marey ez zela ETAko kide bat konturatu zirenean, bi aukera izan zituztela aztergai; edo hura hil eta kare bizitan lurperatu, edo askatu. Kare biziaren datua izan zen Jesus Garcia Alacanteko polizia judizialeko inspektorearen buruan argia piztu zuena. Deklarazio horiek prentsara filtratu ziren, eta Garciari arreta eman zion kare biziaren kontu horrek. Oroitu zen nola hamar urte lehenago bi gorpu agertu ziren kare bizitan lurperatuta, eta oraindik identifikatu gabe zeudela eta haien gorpuzkinak oraindik Alacanteko hilerrian zeudela.\nOrduan erabaki zuen Auzitegi Nazionaleko fiskaltzara etortzea, eta bertan Ignacio Gordillok hartu zuen. Orduan hasi zen ikerketa. Garai hartatik desagertutzat jotzen diren pertsonen zerrendan begiratu zen, eta hortik jarri ginen kontaktuan familiekin, Iñigo Iruin abokatuaren bidez, eta hortik lortu genuen gorpuak identifikatzea, DNA frogak egin ondoren.\nEta inspektore hori izan zen gero dramatikoki zerbitzuan zela hil zena, epaiketan bertan, bihotzekoak jota, eta fiskalaren galderei erantzun ostean, nire galdeketaren ostean. Oso dramatikoa izan zen. Hura izan zen polizia honek Espainiari emandako azken zerbitzua. Polizia inspektore honi esker izan ez balitz, Jesus Garciari esker izan ez balitz, ez ginen inoiz iritsi ginen tokira iritsiko.\nIkerketak berehala Intxaurrondora begira jarri zintuzten, eta ikusi zenuten Intxaurrondon oso altu iristen zirela ardurak. Baina, Galindo ETAren kontrako borrokan goraipatuenetako bat zen. Pentsatzen dut haren kontrako pausoa ematea, presioak eta abar kontuan hartuta, ez zela erraza izango...\nNiretzat, fiskal gisa, oso gogorra izan zen. Izan ere, nire ohiko lana ETA erakunde terroristako kideen kontrako kasuak eramatea zen, eta lan horretan ikerketa ugari egin nituen Intxaurrondoko komandantziak egindako atestatuekin, eta horiei esker iritsi ahal izan nuen ahozko epaiketara eta zigor epaiak lortzera. Alegia, Intxaurrondoko komandantziak egindako lana fiskaltzarentzat ezinbestekoa zen. Beraz, lehen ikerketak Intxaurrondoko guardia zibilengana eramaten gintuela konturatu ginenean oso gogorra izan zen; oso gogorra izan zen egoera hori barneratzea. Baina guztiz kontziente ginen ezin genuela beste alde batera begiratu, guztiz ezinbestekoa zela, gure Zuzenbide Estatuaren eta gure gizartearen higieneagatik, azken muturreraino iristea, eta benetako egileak identifikatzea. Izan ere, nahiz eta askorentzat oso zaila izan den terrorismoaren kontrako borroka hori, inoiz ezin da amore eman, eta inoiz ezin da jarri erakunde terrorista bat jartzen den maila berean, inoiz ezin dira legearen mugak gainditu. Eta, hain zuzen ere, ikertzea, atxilotzea eta frogak aurkeztea agindu zaien horiek direnean muga gainditu dutenak eta gaizkile bihurtu direnak, Zuzenbide Estatuaren indarrarekin eta Justizia Administrazioarekin erantzun behar zaie.\nJesus Santos Espainiako Auzitegi Nazionaleko Fiskal ohia. / Berria\nZalantzarik gabe. Baina garai hartan... Orain oso argi dago, baina garai hartan, ikerketak hasi genituenean, asko kostatu zitzaigun. Ni bizi nintzen tokian, adibidez, bizilagun askok, lagun askok, hitza ukatu zidaten; ordu arte nire lana txalotzen zuen jendea, komunikabideetan-eta ETAren eta GRAPOko komandoen kontra ikusten nindutenean animatzen ninduen jendea zen, baina Galdindo jenerala espetxeratzeko eskatu nuenean, ez zuten ulertzen nola gal genezakeen denbora horretan, ETAk atentatuak egiten jarraitzen zuen bitartean. Eta egon zen nire inguruko jendea, nire lagunak, hitza ukatu zidatenak.\nEta sentimendu hori orokorra zen.\nBai, sentimendu hori oso orokorra zen iritzi publikoan. 'Epaile eta fiskal hauek, zertan ari dira? Zergatik ari dira euren denbora galtzen? Zergatik ez dira erakunde terroristak ikertzera mugatzen? Hau gertatu zenetik hainbeste denbora igarota, hau pasatzen utzi behar da, orri hori pasatu egin behar da, eta gaiaz ahaztu'. Zorionez, sentitzen genuen bakardade horri aurre egin, eta gai izan ginen aurrera egiteko. Nahiz eta momentu batzuetan beldur gehiago ematen zigun eskuin muturraren atentatu batek, erakunde terrorista baten atentatu batek baino, jarraitu egin genuen.\nEsaten da Bueren epaileak kasua utzi zuela ez ziolako Galindori aurre egin nahi. Hori hala da?\nCarlos Buerenek hainbat urte zeramatzan Auzitegi Nazionalean presio handiarekin, baita bere familiarekiko presio handiarekin ere. Mehatxuen kontua, segurtasunaren kontua... Nik badakit bere familian ez zeramatela oso ondo mehatxu eta presio etengabe hori, segurtasun neurriena, eta benetan pentsatzen dut Buerenek erabaki hori hartzen duenean bere familiagatik hartzen duela. Erabaki pertsonala izan zela, eta ez Intxaurrondo ardatz zuen ikerketa bati aurre egin nahi ez ziolako.\nBi akusatu -Jorge Argote abokatua eta Rafael Vera Segurtasunerako Estatu idazkari ohia- absolbitu egin zituzten, baina delitua estaltzea egozten zitzaien. Epaiketan, ordea, argi gelditu zen mugimendu ugari egin zirela gertatutakoa estaltzeko, hainbat lekuko isiltzeko. Bayo akusatuari, esaterako, dirua eman zitzaion AEBetan hegazkin pilotu izateko ikastaro bat ordaintzeko, eta horrela isilik mantentzeko...\nBai, Dorado eta Bayoren prejubilazio espedienteak eta ezgaitze espedienteak zeuden, hegazkin ikastaroak... Bagenekien, hala ere, Argoteri eta Verari egozten genizkien delituak frogatzea oso konplexua izango zela. Delitua estaltzea egotzi genien, eta teknikoki zailtasun handiak genituen, hain zuzen ere, egileek, Doradok eta Bayok, ez zutelako inolako informaziorik eman ildo horretan.\nSegurtasunerako Estatu idazkariari dagokionean, nik esan behar dut niretzat Vera estatu idazkari onenetako bat izan zela. Hain zuzen ere, bere auzipetzea eskatu baino sei hilabete lehenago, Estatu Idazkaritza utzi zuenean, Auzitegi Nazionaleko fiskaltzak bazkari bat egin zuen haren omenez, eta plaka bat oparitu genion egindako lanagatik. Baina, ikusi genuenean haren ustezko partaidetza delitu hauen estaltzeari dagokionean, diru ordainketa batzuk eginez eta ezgaitze espediente batzuk oso modu ezohikoan tramitatuz, ba, dezenteko minarekin, baina egin beharrekoa egin behar genuen. Hura auzipetzea eskatu.\nEz Auzitegi Nazionalak eta ez Auzitegi Gorenak ez zuten talde armatuaren delitua onartu Lasa-Zabala eta Marey auzietan. Baina, badago kasu bat, zuk zerorrek eramandakoa gainera, mertzenario bat talde armatuko kide izateagatik zigortu zutena. Hain zuzen ere, Robert Caplanneren hilketagatik epaitutako Ismael Miquel mertzenarioaren kasua.\nBai, gizon hau adarra jotzen ibili zitzaigun. Deklaratuko zuela esaten zuen, baina Garzonen aurrean bakarrik, eta auzi hori Instrukzio 4. epaitegiak eramaten zuen, Carlos Divarren auzitegiak, eta ez Garzonen epaitegiak. Denbora luzea aritu zitzaigun horrela.\nBestetik, hor izan genuen arazo bat, eta zen Miquelen kontaktua izandako polizia, Jorge de Haro, leku ezezagunean aurkitzen zela, eta hala jarraitzen du gaur egun ere, Hego Amerika inguruan ere. Hura pieza garrantzitsua zen auzi honetan. Hain zuzen ere, herritar frantses baten hilketa batean, Robert Caplannerenean, onartu zuen Auzitegi Nazionalak, lehen aldiz, talde terroristako kide izateagatik zigorra ezartzea. Hirugarren Zigor Salarena izan zen epaia, Angela Murillok idatzitakoa.\nEta nola da posible auzitegi berak mertzenario bakar baten kasuan talde armatuaren delitua onartzea, eta talde oso bat dagoenean -Intxaurrondotik jarduten zuen talde oso bat- ez zigorrik ezartzea talde armatuko kide izateagatik? Ez dirudi oso logikoa, ezta?\nHori da epaimahai ezberdinak daudenean ematen den disfuntzioetako bat, nahiz eta biak organo judizial beraren barnean egon eta nahiz eta antzekotasun handia duten bi kasu epaitu. Behar bada, zenbait froga elementuren balorazioa ez zen berdina izan bi epaimahaientzat, eta agian epaimahai honi Caplanne auzian emandako frogak pisuzkoagoak iruditu zitzaizkion. Egia da delitu hori Caplanne auzian mertzenario batzuen kasurako onartzen dela, eta ez Lasa eta Zabalaren kasuan.\nBestalde, aipatzekoa da Ismael Miquel kontratatzen duen polizia bera dela mertzenarioari ihes egitea aholkatzen diona, eta Thailandiara bidaltzen duena. Eta gure susmo argia da Thailandiara bidaltzen duela, hain zuzen ere, maletan drogak sartu, hango poliziari ohartarazi eta han atxilotua izan dadin, eta ez dadin inoiz gehiago Espainiara itzuli. Bizitza guztiko zigorra jarri zioten han, erregearen indultu bati esker bueltatu zen, eta orduan jarri zitzaion eman zigorra Caplanne auziagatik.\nBeraz, poliziak berak, kontratatu ondoren, tranpa jarri zion.\nBai, berak eman zizkien DNI faltsuak Frantziara joateko, berak eman zien informazioa atentatua egiteko, armak, dirua... eta istorio honetan guztian makurrena da, gaizki ateratzen denean, alde egiteko esaten diola Miqueli, besteak, eskuin muturreko hiru kideak, atxilotzekotan zirela esanez.\nBestalde, talde armatuaren delituari dagokionean, guk une horretan bagenuen Auzitegi Konstituzionalaren oinarrizko pieza bat, GALen prozedura guztietan errepikatzen genuena. Konstituzionalaren sententzia bat zen, eta zera zioen: indarkeria erabiliz ordena konstituzionala iraultzea helburu duten taldeak bezain terrorista dira, ordena konstituzionala babestea helburu hartuta, erakunde terrorista horietako kideen kontra delitu ekintzak egiten dituztenak. Horrelakoetan ere ordena konstituzionala iraultzen delako, justizia nork bere esku hartuz.\nEta aipatu duzun polizia hori, De Haro hori, Bilboko polizia-etxekoa zen, Amedo eta Dominguez bezala?\nEz, ez, Barne Ministerioari lotua zegoen, hemen Madrilen. Nik uste dut Informazio Komisaria Nagusiari lotuta zegoela.\nMatxikote eta Brionen kasua ere zuk eraman zenuen; Miguel Bresciaren kontrako auzia. Hau ere bitxia izan zen, gertatu eta hainbat urtera agertu zelako lekuko bat.\nBai, hala da. Gustatuko litzaiguke ikerketa bat hasten dugunean zuzeneko frogak edukitzea, erraz eskuratzeko moduko frogak edukitzea, baina askotan zailtasunak izugarriak dira, denboran oso urrun gelditzen diren gertakariak ikertzen ari garelako eta garai batean presioa egin zelako ikerketarik egin ez zedin. Hau izan zen GALekin lotuta epaitu zen azken kasuetako bat, eta hau ere oso kasu zaila izan zen. Izan ere, geneukan froga oso ahula zen. Bi gaizkileren lekukotza besterik ez.\nZigor prozeduran, deklarazio bati sinesgarritasuna ematerakoan, hainbat elementu ezinbestekoak dira; ez bakarrik deklarazioa egiten dutenen egoera pertsonala, baita deklarazio horrren edukia berretsi ahal izatea, eta ematen dituen datuak beste froga elementu batzuekin egiaztatu ahal izatea ere. Eta objektiboak badira, askoz hobe.\nEta hori da kasu hauetan oso zaila gertatu dena, ezta?\nBai, zaila izan da, oso zaila.\nOrain, 30 urte geroago, zure ustez, zer da, judizialki, GALetik agerian gelditu dena?\nJudizialki %50 dakigu, izan ere, 1983tik 1987ra 27 hilketa egin ziren, eta esango nuke horien erdietan baino ez zirela egileak zigortu. Baina, egile materialei eta egile politikoei dagokionean, mundu guztiak dakigu nondik datorren, baina beste kontu bat da hori maila judizialean egiaztatzea. Ezin izan zen egiaztatu.\nEta honetatik guztitik epaiketara eraman ahal izan den horrek asko esaten du Espainiako Botere Judizialaren sendotasunaz eta independentziaz, eta esan dezakegu Zuzenbide Estatuaren garaipen handi bat izan zela. Izan ere, bizitza politikoan goi mailako ardurak zituztenen erantzukizunak argitzea lortu zen eta, oso une zailetan, Justiziak iritsi behar zuen tokira iristeko oztopo handiak gainditu behar izan zituen.\nGerra zikina estatu askok erabili duten tresna da, baina gehien-gehienetan ez da GALen kasuan iritsi den argitze mailara iritsi, nahiz eta GALi buruz oraindik asko dagoen argitzeko.\nGALen auzian gauzak argitu dira, ikertu dira eta judizialki epai zigortzaileak lortu dira. Eta beste toki batzuetan, adibidez Erresuma Batuan, Alemanian eta Frantzian, estatuaren estoldetan dabiltzanek inpunitate osoz jardun dute. Eta ez dut aipatu ere egingo zer gertatzen den AEBetan, non halako gertaerak ez diren delitu gisa hartzen, baizik eta gerraren parte bezala, legaltasunetik at edozer gauza egiteko lizentziarekin.\nBeraz, zure ustez %50 hori ez da gutxi.\nEz da gutxi, ez. Inoiz ezin dugu gustura gelditu izaera honetako delitu bat, hain larria den delitu bat, egileak identifikatu gabe ixten denean, baina esan dezakegu balantzea, beti ere beste estatu batzuekin alderatzen bagara, oso ona dela.\nHiru kasu eraman dituzu GALekin lotuta. Geldituko zitzaizun arantzatxoren bat, ezta? Alegia, pertsona batengana edo batzuengana ezin iritsi izana, norbait akusatuen aulkian ezin eseri izana...\nHor bazeuden bi pertsona, Lasa-Zabala auzian, eta bai epaileak eta bai nik ziurtasun osoa genuen horiek ere parte hartu zutela gertakarietan. Bi ofizial ziren, eta ez ginen iritsi haien kontrako froga nahikoa lortzera, akusatuen aulkian esertzeko. Eta egon zen beste ikerketa bat, benetan frustragarria gertatu zitzaidana, Monbar tabernako atentatuarena. Une jakin batean ni arduratu nintzen gai hartaz, eta ezin izan genuen argitasunik bilatu iluntasunez jositako baso horretan. Ezin izan genuen akusaziorik zehaztu, nahiz eta Kursaal kasinoaren ateetaraino iritsi ginen, eta Amedok eta Dominguezek, diru berezien kontura, kasinoan egiten zuten gehiegizko gasturaino iristea lortu. Baina, ez genuen hortik pasatzea lortu.\nBerriki Galindori erabateko asktasuna eman diote. Zein da zure irakurketa honi buruz?\nFrustragarria izan liteke, halako zigor handi bat horrela gutxitzen ikustea. Baina espetxe araudiak aurreikusten du zenbait osasun egoerak zenbait presoren alde jokatzen dutela, eta osasun egoera hori egiaztatu bada, eta egiaztatu baldin bada ez dagoela delitua berriro egiteko arriskurik, nahiz eta niri harrigarria egin zigorra hain modu arinean betetzeagatik, nik legedia errespetatu behar dut, eta hori da espetxe araudiak dioena. Halere, iritzi publikoarentzat ulergaitza izan liteke halako zigor handi bat hain murriztuta ikustea.\n"Monbar tabernaren auzian Kursaal kasinoaren ateetaraino iritsi ginen. Baina ez genuen hortik pasatzea lortu. Benetan frustragarria gertatu zitzaidan"\n"Kanpaina politikoa alderdi handietako hainbat sektoretatik iritsi zen; Auzitegi Nazionalaren zilegitasuna, Auzitegi Nazionalaren existentzia bera, auzitan jartzera iritsi ziren, estatu terrorismoa deitzen genuena ikertzen hasi ginenean"


meategiko lanik gogorrenak\nalertxundi-k bidalia Al, 02/05/2018 - 10:17-n\n0:07:46 - 0:09:07 (1' 21'')\nLanik gogorrenak karga eta mailuarekin zuloa egitea ziren. Harriak baino askoz gehiago pisatzen du mineralak eta. Metala eta harria nola banatzen ziren kontatzen du hiru zintatan banatzen zituzten azidoarekin. Eskularruak erabiltzen zituzten.\nGehiago irakurrimeategiko lanik gogorrenak -ri buruz\nTxanpon zaharren kolekzioa\nAintzane Toledo...-k bidalia Az, 11/22/2017 - 09:55-n\n0:49:58 - 0:52:01 (2' 03'')\nAdornotako dituzte txanpon zaharrak.\nGehiago irakurriTxanpon zaharren kolekzioa -ri buruz\nalertxundi-k bidalia Az, 11/22/2017 - 09:34-n\n0:16:56 - 0:18:34 (1' 38'')\nPasaiko portuan egiten zuen lana aitak eta anaiak ere bai. Lehen gauza asko sartzen zen. Anaiek platanoak eta ekartzen zituzten.\nGehiago irakurriPasaiko portua -ri buruz


Boluntarioak familian: elkartasuna partekatzen duzu | Consumer\nBoluntarioak familian: elkartasuna partekatzen duzu\nFamiliako boluntarioek aukera ematen dute gurasoak eta seme-alabak elkartzeko proiektu sozial batean laguntzeko\nIrudia: Ecuador Volunteer\nMaiatzaren 15ean Familiaren Nazioarteko Eguna ospatuko da. Jardunaldi hau egiteko aukera bat da beste pertsona batzuekin elkarlanean aritzea, GKE bati familiako kide guztien denbora eta trebetasunak emanez. Nahiz eta familia barruko boluntariotza oso zabalduta dagoen gure herrialdean, gero eta erakunde gehiagok proposatzen dituzte guraso eta seme-alabentzako jarduerak, bai Espainian, bai atzerrian. Artikulu honetan, boluntarioek familian dituzten onurak, dauden boluntariotza-motak eta lankidetzan aritzeko gizarte-erakundeak jasotzen dira.\nZer ekarpen egiten dio boluntario-lanak familian?\nFamiliako boluntariotza lagungarri da gurasoek eta seme-alabek elkarrekin denbora bat igaro dezaten gizarte-ondasun bat eginez. Jarduera horiek ongizatea ematen diete bai familiari, bai lagun sentitzen direnei, bai eta boluntarioen eskua behar duten GKEei ere. Hauek dira beste batzuei laguntzeak ekartzen dituen onurak, familiarekin batera:\nBalioak transmititzea eta ingurunearekiko konpromisoa. Boluntarioak diren aldetik, boluntarioak heldu arduratsu eta solidarioak bihurtzen laguntzen du. Elkartasuna, elkartasuna eta gizartean aktiboki parte hartzea bezalako balioak ikasten dituzte.\nBeste errealitate batzuekin enpatizatzea gure ingurune hurbilean edo munduaren beste zati batean. Beste adin txikiko batzuk, helduak edo adinekoak nola bizi diren jakiteko modu bat da, eta pertsona guztiek baliabide eta euskarri berberak ez dituztela jakin behar da.\nGKEen lanera hurbiltzea. Gizarte-erakunde askok egiten duten gizarte-lana ezagutzeko modu bat da, eta beste sektore profesional bat ere badela ulertzeko eta lan egiteko aukera ematen du.\nGurasoen eta seme-alaben arteko berdintasunezko jarduera partekatzea, haien arteko komunikazioa errazten duena, familiako kideak integratzen eta batzen dituena. Gainera, boluntarioek beste pertsona batzuekiko sentsibilitatea eta konpromisoa areagotzen dute.\nAntzeko kezkak dituzten beste familia batzuk ezagutzea. Beste haur eta guraso batzuk ezagutzeko, behaketa garatzeko eta imitazioz ikasteko modu bat da. Gainera, boluntario-lana etengabea bada, haurrek etengabe ikasten dute eta solidarioagoak izaten ikasten dute.\nBoluntariotza motak haurrekin\nBoluntarioak animaliekin. Animaliak babesteko babesleku batera joan, garbitu, garbitu eta, animaliaren arabera, paseatzera atera. Gainera, Amigos del Perro bezalako erakundeak harrera-etxe bila dabiltza, behin betiko familia bat aurkitu arte; haiek hartzen dituzte etxeko gastu guztiak etxean harrera-familiarekin bizi diren bitartean.\nAire zabaleko jarduerak naturguneak zaintzeko\nBoluntariotza naturan eta ingurumenaren babesa. Udaberriaren etorrerarekin, aukera asko daude aire zabalean jarduerak egiteko eta naturguneak zaintzeko. Haurrek ibaien garbiketan eta baso-berritzeetan lagundu dezakete. Lurraren Lagunak erakundeak boluntario-mota hori bultzatzen du.\nNazioarteko boluntariotza. Atzerrira modu emozionalean hazten, leku berri bat esploratzen eta beste kultura bateko pertsonekin esperientzia bat partekatzen irakastea da atzerrira joateko bidaia. Gurasoek eta seme-alabek elkarrekin lan egiten dute, besteen laguntza behar duten proiektuei zerbitzua emanez. Marokoko iparraldeko ibilbidea egin daiteke. Projects Abroad erakundearen bidez ere, lau urtetik gorako haurrekin hainbat leku batera joan daitezke. Eta AIPC Pandorak urtero antolatzen ditu bidaia solidarioak familian Hegoafrikara, Bali eta Zisjordaniara.\nAisialdiko boluntarioak urritasuna duten adin txikikoekin. Gizarte-bazterketa jasateko arriskuan dauden pertsonekin egin daitezke jarduerak, haurren harreratik, adingabeekin edo minusbaliotasunen bat duten txikiekin. Montegaroko Guraso Elkartearen edo Garapena eta Laguntza GKEaren bidez, familia boluntarioek minusbaliotasuna duen haurra biltzen dute eta beste familia boluntarioekin elkartzen dira jolastera, parkera, museora edo ludotekara joateko. Boluntario-lana familia-atsedeneko programen barruan dago, haur desgaitua duten gurasoentzat.\nFamilia batzuek haur ezinduekin laguntzen dute\nBoluntarioak adinekoekin. Egiaztatuta dago adineko pertsonen bizi-kalitatea handitu egiten dela haurrez inguratuta daudenean. Espainian, 65 urtetik gorako pertsonen% 22,6 bakarrik bizi dira beren etxe edo egoitzetan, baina familiakoen laguntzarik gabe. Adinekoen Lagun bezalako elkarteen bidez, familia osoarekin elkarlanean jardun daiteke adineko pertsona bati denbora eta zaintza eskainiz.\nAdin txikikoak lankide boluntario bihurtzea (medikuak, suhiltzaileak, arkitektoak) zeregin garrantzitsua gauzatzeko. Elkartasun-tailer hau El Álamo Eskolak jarri du martxan, txikiei ipuin batean Afrikako tribu batera bidaiatuz eta putzu bat eraikitzen, bizitzak salbatzen eta errefuxiatu-eremu bateko bizimodua nolakoa den jakiten laguntzeko.\nJostailuen dohaintza. Hain keinu erraz horren bidez, haurrek besteek dutena ematea eta besteekin partekatzea zer den ikasiko dute.


Bardeetako poligonoaren aurkako XXVIII. Martxan\nHome » Denetarik » Bardeetako poligonoaren aurkako XXVIII. Martxan\t»\n6 Eka, 2015 Denetarik\nUrtero bezala, Gazte Abertzaleak osatzen dugunok bat egingo dugu ekainaren 7an ospatuko den Bardeetako Tiro Poligonoaren Aurkako XXVIII. Martxarekin.\nBakegintzan eta antimilitarismoan oinarrituz, gazteok igande honetan berriro ere ezetza emango diogu Nafarroan espainiako ejerzitoak eremu naturalak diren Bardeak tiro poligono gisa erabiltzeari.\n64 urtez bonbaz bete dituzte Bardeetako zerua. Erriberan egunero jasaten duten egoerari aurre egiteko sortu zen Antipoligono Asanblada. Dirua bonbetan xahutzea baino, politika sozialetan inbertitzea exijitzen dugu berriro ere.\nHori dela eta, hainbat alderdi, sindikatu eta eragile ezberdinekin batera, Aguilaresen egingo den kontzentrazioan parte hartuko dugu goizeko 11.30etan. Antipoligono Asanbladak manifestua irakurri ostean, 12.00etan martxari hasiera emango diogu Bardeetatik zehar.\nTiro poligonorik ez!


Albisteak - ZPMC flux makina produktuak lehenengo aldiz sartu dira Kanbodiako merkatuan\nZPMC flux makina produktuak Kanbodiako merkatuan sartzen dira lehen aldiz\nUztailaren 21ean, hutsik dauden 4 edukiontzi pilatzeko ontzi leunki bidali ziren Sihanoukville-n, Kanbodian, Zhenhua Heavy Industries fluxu makinen produktuak Kanbodiako merkatuan sartu ziren lehen aldia dela eta.\nSihanoukville Portua, West Port izenaz ezagutzen dena, Kanbodiako hego-mendebaldeko kostaldean dago. Kanbodiako itsas porturik handiena da eta merkataritza portu moderno bakarra, zergarik gabeko portua eta kanpo merkataritzako ataria.\nZhenhua Heavy Industry-ren edukiontzien pilatzaileek pilatzaileek abantaila garrantzitsuak dituzte, hala nola funtzionamendu-eraginkortasun handia, segurtasuna eta fidagarritasuna eta mugikortasun handia. Etxeko eta atzerriko bezeroen konfiantza irabazi dute kalitatearen kudeaketa sistema zorrotzarekin eta merkatu barruko eta kanpoko zerbitzu sare intentsiboarekin.\nMezuaren ordua: 2020-Aug-13


Baionako antzokiaren eta udaletxearen eraikuntza (Lapurdi) :: 3DIGITALA\nBaionako antzokiaren eta udaletxearen eraikuntza (Lapurdi)\nAntzokiaren eta udaletxearen eraikuntza, hiriburu lapurtarraren Liberté plazan kokatuta dagoena. Nicolas Vionnois ingeniariak piloteen gainean eraikitako eraikuntza da. 1842 urtean inauguratu zen. Oinplano karratua eta lau altuera dituen harrizko eraikina da. Beheko solairua, erdi-puntuko arku-segida batez osatuta dago. Erdiko bi pisuetan, bao zuzeneko balkoi ugari irekitzen dira. Bere barandak, fatxadaren maila berdinean daude eta ez dira batere irteten. Bigarren pisuko barandak harrizkoak dira eta, bertan ere, bandera batzuk ikus daitezke. Goiko pisuan leiho zuzenak irekitzen dira. Kasu honetan, pisuaren perimetroa, eraikuntzarena baino pixkat txikiagoa da. Eraikuntzaren inguruan errepide zabal bat iragaiten da.\n5409 x 3527 pixels\nhitzak: Baiona Bayonne Bayona Lapurdi Iparralde hiria hiribildua kalea plaza etorbidea antzokia udaletxea place de la Liberté Liberté Nicolas Vionnois eraikuntza arkitektura harria fatxada balkoia bandera arkua erdi-puntua arkupea errepidea heskaia kultura


[AMAITUTA] Olentzero 2018 kartel lehiaketaren irabazleak - Aranguren Telebista\nHasiera/Info. Municipal/Áreas del Ayuntamiento/Euskera/[AMAITUTA] Olentzero 2018 kartel lehiaketaren irabazleak\n“Olentzero 2018 Kartel Lehiaketa”-ren irabazleak nortzuk diren badakigu jada. Urtero, San Pedro ikastetxeko ikasleak eta lehen hezkuntzako 1. eta 6. mailako araneko gazte guztiak parte hartu dezakete lehiaketa honetan. Parte-hartzea izugarria izaten da beti.\n2018. urte honetako irabazlea lehenengo kategorian SOFÍA MARTINEZ, SAN PEDRO IKASTETXE PUBLIKO-ko 6.A gelakoa. Olentzero eta Maridomingi-ren “collage”-ari esker 50 euroko saria jasoko du, material didaktikoa gastatzeko, eta bere lana Mutiloako Olenzero-ren etorrera iragarriko du.\nBigarren kategorian irabazlea SAN FERMIN IKASTOLA-ko 2. mailako MARIO IRIARTE izan da. Bere ikazkin gustukoena Aranguren Ibarreko mendietan barna, Olentzeroren etorrera iragarriko du Labianon, Arangurenen eta Taxoaren. Mariok 50 euroko saria jasoko du, material didaktikoan.\nLehenengo kategorian SOFÍA MARTINEZ da irabazlea SAN PEDRO IKASTETXE PUBLIKO-ko 6.A gelakoa\nBigarren kategorian irabazlea SAN FERMIN IKASTOLA-ko 2. mailako MARIO IRIARTE izan da.\n[add_single_eventon id=”21697″ ev_uxval=”3″ lang=”L2″ etc_override=”yes” ] [add_single_eventon id=”21695″ ev_uxval=”3″ lang=”L2″ etc_override=”yes” ] [add_single_eventon id=”21698″ ev_uxval=”3″ lang=”L2″ etc_override=”yes” ] [add_single_eventon id=”21699″ ev_uxval=”3″ lang=”L2″ etc_override=”yes” ]\nOlentzero Olentzeroren kartel lehiaketa


Energia Bizkaian: ekimen estrategikoak | Invest in Biscay\nBizkaia, erreferentzia da munduan energiaren eta trantsizio energetikoaren aitzindaritzaren arloan.\nBizkaiak energiaren arloko ezagutza-poloa eta industria-erreferentziazko zentroa izatea irabazi ditu nazioartean. Sektore estrategiko horrek dinamismo handia du balio-kate osoan, eta trantsizio energetikoa gidatzen du.\nEnergia, sektore estrategikoa Bizkaian\nTrantsizio energetikoan, energia-iturrien dibertsifikazioan, energia berriztagarrien sustapenean, Smart Gridetan eta Hidrogenoaren Euskal Korridorearen garapenean bere erreferentzia eta lidergo posizioa indar osoz sendotzen ari den sektorea da.\nLurraldeak bere inguruan hidrogenoaren ekonomiaren "gune neuralgikoa" eratzeko ezaugarriak ditu: findegia, portua eta kontsumo-zentroak. Hala, Bizkaiak hidrogenoaren ekosistema baten aldeko apustu sendoa egiten du; ekosistema horrek ekoizpen-sektorearen garapen industriala eta teknologikoa bultzatzen du, bai eta prozesu industrialak eta garraioa bezalako sektoreak deskarbonizatzea ere.\nBizkaiak mundu-mailan liderrak diren Iberdrola eta Petronor bezalako enpresa-erakarleak eta horien zuzkitzaileen sare osoa ditu eta, halaber, Bizkaian fabrikazio-plantak eta I+G zentroak dituzten korporazio garrantzitsuak daude, adibidez Alstom, Siemens, General Electric eta ABB.\nEnergiaren sektoreko enpresek azpiegitura zientifiko-teknologiko sendoaren laguntza dute, ezagutzaren eta berrikuntzaren aldeko apustua egiten duena\nEnergy Intelligence Centerra sektoreko enpresen lehiakortasuna bultzatzeko zentroa da, adimen lehiakorrean, garapen teknologikoan, ezagutzaren sorkuntzan eta merkatu aurreratuenetarako sarbidean oinarritua.\nEkimen estrategikoak – energia Bizkaian.\nEIC – Energy Intelligence Center: Berrikuntza eta sormen zentroa sektore energetikorako.\nGlobal Smartgrids Innovation Hub: Iberdrola buru duen berrikuntza-zentroa, hornitzaileak, startupak eta beste eragile batzuk biltzen dituena.\nBidelek proiektua: Sare adimendunak ezartzea.\nWind Box Fabrikazio Aurreratuko Zentroa.\nBIMEP: Itsas zabaleko plataforma, itsas energien kaptadoreen prototipoekin saiakuntzak egiteko.\nMutrikuko Olatu planta: Olatuen mugimenduarekin energia sortzea.\nErreferentziako enpresak Bizkaian - energiaren esparruan.\nArteche - Group\nBizkaian sektore energetikoan aritzen diren enpresa orokorrak.


roleatzen: martxoa 2018\nDungeons & Dragons (5e) Paladina\nTxandaka goaz eta gure felido kuttunen ondoren beste klase batekin jarraitzen dugu. Arketipoak beste baterako utziz, eman ongi etorria fanatiko hiltzaile hauei:\nHautatu batzuen bidez, bakar batzuen bidez, paradigmen argia dizdira egiten du. Paladinak bezala ezagutzen dira, arima aratz hauek haien ezpatak erabiltzen dituzte arrakalaren aurka borrokatzeko. Zaldunak, gurutzatuak edo orden bateko anaiak, paladinak ez dute soilik paradigmen justicia zabaltzea, arquetipo horren adibide garbiena izan nahi dute. Beraien helburuak betetzeko, lege eta moral zurrunetara atxikitzen dira.\nZuzentasun honen ordainsari bezala, txapeldun santu hauek dohain bereziekin bedeinkatuak izaten dira, laguntza zerutiarra lortuz; gaitza arrozteko, errugabeak sendatzeko eta fededunak inspiratzeko. Bizitzak arriskatzen egitandi izugarriak lortzeko gai dira, etorkizun hobego bat lortzeko asmorekin beti.\nDado Kolpeak: 10d1 paladin maialako\nKolpe Puntuak 1.mailan: 10 + zure sendotasunaren hobaria\nKolpe Puntuak maila altuagoetan: 10d1 (edo 6) + zure sendotasun hobaria paladin maialako\nArmadurak: Armadura guztiak eta ezkutuak\nArmak: Arma arruntak eta martzialak\nTresnak: Bat ere ez\nGaitasunak: Aukeratu bi zerrenda honetatik; Atletismo, Buruargitasun, Mehatxua, Medikuntza, Erlijioa eta Limurtzea\nSalbazio Jaurtiketak: Jakituria eta Karisma\nHurrengo objetuekin hasten zara, jatorrian jasotakoaz aparte.\n(a) arma martzial bat eta ezkutua edo (b) Bi arma martzial\n(a) Bost xabalina edo (b) buruz buruko arma arrunt bat\n(a) Apaiz ekipoa edo (b) Esplortatzeko ekipoa\nSare kota eta sinbolo erlijioso bat\nPaladin Mailen Taula\nKonjuru Tarteak Konjuru Mailako\nJainkotiar Sena, Esku-ezarpena\nBorroka Estiloa, Esentzia, Kolpe Jainkotiarra\nSendatze Jainkotiarra, Zin Sakratua\nZin Sakratuaren Ezaugarria\nKolpe Jainkotiar Hobetua\nArrakaleko presentzia maltzurrak usain kaltegarri bat bezalakoa da zuretzat, araztasuna melodia zerutiarra den moduan zure belarrientzat. Ekintza bat bezala, zure kontzientzia irekitzeko eta indar hauek hautemateko gai zara. Hurrengo txanda amaierarte, 20 metrota, edozein izaki zerutiar, ez-hil edo infernalaren kokapenaz ohartuko zara, beti ere estaldura baten atzean ez dauden bitartean. Izakiaren natura ezagutu dezakezu baina ez bere identitate pertsonala. Erradio berberan edozein leku bedeinkatu edo infernalaren presentzia nabarituko duzu. Ezaugarri hau 1+Karisma hobaria alditan erabili dezakezu, erabilera guztiak berreskuratuz atseden luze baten ondoren.\nZure ikutu bedeinkatua zauriak senda ditzake. Sendatzeko boterea agortu egiten da eta atseden luze baten ondoren berreskuratu dezakezu. Botere honekin zure paladinaren maila x 5 kolpe puntu sendatu ditzakezu eta izaki bat ikutzean, botere bezala gelditzen zaizkizun kolpe puntuetatik nahi dezun kopurua sendatu diezaiokezu. Era berean, 5 kolpe puntu kontsumitu ditzakezu pozoi edo gaixotasun baten efektuak kentzeko. Pozoi eta gaixotasun efektu ezberdinak sendatu daitezke esku-ezarpen bakar batekin, beti ere, beharrezko kolpe puntuak gastatzeko aukera baldin badezu, kolpe puntuak banaka gastatuz. Botere honek ez du efekturik ez-hil edo eratutako izakiengan.\n2.mailan, borroka estilo bat erabili dezakezu espezialitate moduan. Hurrengo hauetatik bat aukeratu. Ezin dezu borroka estilo berdina behin baino gehiagotan aukeratu.\nDefentsa. Armadura bat erabiltzen duzun bitartean +1 irabaziko duzu Babes Motan\nDueloa. Esku batean mele arma bat eta bestean ezer ez duzunean, +2 gehituko diozu arma horrekin egindako min jaurtiketetan\nArma Handiak. Bi eskuko arma baten mina jaurtiketan 1 edo 2 ateratzean, berriz bota dezakezu bigarren emaitza kontuan hartuz. Bi eskuko arma edo bihurkoi ezaugarria izan behar du hobari hau lortzeko.\nBabesa. Etsai batek zuretik 2 metrora dagoen norbait/zerbait erasotzean, zure erreakzioa erabili dezakezu desabantaila bat derrigortzeko eraso jaurtiketan. Ezkutu bat eraman behar duzu.\nTuneletako Gerlaria. Igarobide estuak defenditzen paregabea zara, ekintza gehigarri bezala jarrera defentsiboan jarri zaitezke zure hurrengo txandararte. Jarrera defentsiboan zaudela aukerako erasoak egin ditzakezu erreakzio ekintza erabili gabe eta zure erreakzioa erabili dezakezu 2 metrota dauden etsaiei mele eraso bat egiteko.\n2.mailatik aurrera, paradigmek eskainitako esentzia erabiltzeko gai izango zara, haien existentzia bedeinkatuz, klerigoek egingo luketeen bezala. Paladinen konjuru zerrenda erabiliko duzu.\nKonjuruak prestatuz eta erabiliz\nPaladinaren taulak azalduko digu konjuruak erabiltzeko edukiko dituzun konjuru tarteak. Zure 1.mailako edo maila altuagoko paladin konjuru bat erabiltzeko, maila berdineko edo handiagoko tarte bat gastatu beharko duzu. Atseden luze baten ondoren tarte guztiak berreskuratuko dituzu. Zure konjuru erabilgarrien zerrenda prestatzean, paladinen konjuru zerrendatik aukeratuko dituzu, hau egitean, zure Karisma hobaria + zure paladin mailaren erdia (gutxienez bat) konjuru aukeratu beharko dituzu. Konjuruak zure konjuru tarteen mailakoak izan behar dira. Adibidez, 5.maialako paladin bat izanik, 1.mailako lau konjuru eta 2.mailako beste bi konjuru tarte izango dituzu. 14ko Karisma batekin, prestatutako konjuru zerrenda 1. Edo 2.mailako lau konjuruetaz osatuko da, edozein konbinazio delarik. 1.mailako Zauriak Sendatzearen konjurua prestatzean 1. Edo 2.mailako tarte bat gastatuz erabili ahalko duzu. Konjurua erabiltzeak ez du zure prestatutako konjuruen zerrendatik kentzen. Zure prestatutako konjuruen zerrrenda aldatzeko, atseden luze bat egin beharko duzu. Zerrenda berri bat egitean, prestatutako konjuru mailako minutu bateko otoitza beharrezkoa izango da.\nKonjuruak Erabiltzearen Gaitasuna\nKarisma izango da erabili beharko duzun karakteristika esentzia moldatzean, zure ideia eta fedean oinarritzen baita eskaini dizuten boterea. Karisma erabiliko duzu edozein konjuruk konjuruak erabiltzearen gaitasuna aipatzean. Gainera, kontuan hartu beharko duzu zure karismaren hobaria konjuruetako salbazio eta eraso jaurtiketak kalkulatzerakoan.\nKonjuruen Salbazio Zailtasuna = 8 + konpetentzia hobaria + karisma hobaria\nKonjuru eraso hobaria = Konpetentzia hobaria + karisma hobaria\nSinbolo erlijioso bat erabili ahalko duzu konjuratze foko bezala zure paladin konjuruak erabiltzean.\n2.mailatik hasita, izaki bat mele arma batekin jotzean, paladinaren konjuru tarte bat gastatu ahalko duzu min disdiratsua egiteko, armaren minaz aparte. Min gehigarria 8d2 1.mailako konjuru tarte batentzat eta 8d1 gehiago maila handiago bakoitzeko, 8d5ko mugara iritis arte. 8d1 gehiago eragingo duzu etsaia ez-hila edo infernala izango balitz.\n3.mailan, paradigmek gaixotasunei immune egin dizute.\n3.mailara iristean, paladinaren zin sakratua egingo duzu. Hemendik aurrera aukeratutako bidea jorratzen hasiko zara. Debozioaren Zina, Fede Zaharreko Zina, Mendekuaren Zina, Konkistaren Zina, Erredentzioaren Zina eta Koroaren Zina. Zure erabakiak ezaugarri bereziak emango dizkizu 3.en,5.en,7.en,9.en,13.en,15.en,17.en eta 20.en mailetan. Ezaugarri horien artean Zinaren Konjuruak eta Jainkotiar Kanalizazioa aurkitzen dira.\nZin bakoitzak konjuru zerrenda batekin erlazionatuta dago. Konjuru hauek erabilgarriak izango dira zinaren azalpenean zehazten den mailetan. Behin erabilgarriak direnean, beti egongo dira prestatuta. Zin Konjuruak ez dute kontabilizatzen prestatu ahal dituzun konjuru kopuruan. Nahiz eta Zin Konjuru bat agertu paladinen konjuru zerredan, zuretzat, paladin konjurutzat jo beharko duzu.\nZure zinak jainkotiar energia kanalizatzea ahalbideratzen dizu. Zin bakoitzaren Kanalizazioa bere atalean azalduta dago. Jainkotiar Kanalizazioa erabiltzean atseden motz eta luze bat beharko duzu berriz erabilgarri egon dadin. Kanalizazio batzuk salbazio jaurtiketak eskatzen dituzte. Jaurtiketa hauen zailtasuna zure paladin konjuruen zailtasunaren berdina izango da.\nZure paladina 4.mailara iristean, eta berriz ere 8, 12, 16, eta 19 mailan, karakteristika bat bi puntu igo ahalko duzu, edo nahi izanez gero, bi karakteristika puntu bat igotzeko aukera izango duzu. Ezaugarri honekin ezingo duzu karakteristika baten 20 puntuko muga gainditu.\n5.mailatik aurrera eraso ekintzarekin txanda berdinean bi aldiz erasotzeko gai izango zara\n6.mailara iristean, zu edo zugandik 4 metrora dagoen lagun batek salbazio jaurtiketa bat egin behar baldin badezue, zure karisma hobaria gehitu ahal diozue jaurtiketari (+1eko hobari minimoa). Koziente egon behar zaude hobari hau emateko. 18.mailan helmena 12 metrora handitzen da.\n10.mailan hasita, zu eta 5 metrora dagoen edozein lagun beldurrari immune izango zarete. 18.mailan auraren helmena 15 metrora handitzen da.\n11. mailara iristean, zure lotura paradigmekinn hain da handia, egindako eraso guztiek jainkotiar esentzia izango dutela. Mele arma batekin norbait jotzean etsaiak 8d1 min gehigarria jasango du. Kolpe Jainkotiarraren ezaugarria erabiltzen baduzu bere min gehigarria ere gehitu ahalko diozu kolpe berdinari.\n14.mailan, ekintza bat erabili ahalko duzu zu edo zure lagunen bat pairatzen ari den konjuru bat deuseztatzeko. Pertsona edo Izakia ikutzeko gai izan behar zara eta ezaugarri hau zure karisma hobarin bezain beste alditan erabiltzeko gai izango zara. Atseden luzearekin berreskuratu ditzakezu.\nEgilea: Baisser ordua: 13:55 iruzkinik ez:\nDungeons & Dragons (5e) Oberin-eko Arrazak Saitanak\nDungeons & Dragons (5e) Gerlaria\nOberin-eko Arrazak (Dnd 5e) Jentilak\nDungeons & Dragons (5e) Pertsonai Orria (Euskarazk...\nLoth Bailarako Kanpaina (XXIX) Piraina deitu nauk,...


Irekia Eusko Jaurlaritza - Gobierno Vasco :: Eusko Jaurlaritzak 600.000 euroko diru laguntzak emango ditu, ikastetxe publiko eta pribatuetan ingurumen-hezkuntzako proiektuak egiteko. (2015-04-27(e)ko Kontseiluan hartutako erabakiaren laburpena)\nEusko Jaurlaritzak 600.000 euroko diru…\nEusko Jaurlaritzak 600.000 euroko diru laguntzak emango ditu, ikastetxe publiko eta pribatuetan ingurumen-hezkuntzako proiektuak egiteko. (2015-04-27(e)ko Kontseiluan hartutako erabakiaren laburpena)\n2015-04-27ko Gobernu Kontseiluaren Akordio nagusiak\nEusko Jaurlaritzako Ingurumen eta Lurralde Politika Sailak eta Hezkuntza, Hizkuntza Politika eta Kultura Sailak 600.000 euroko diru-laguntzak emango dituzte, 2015-2016 ikasturtean Eskolako Agenda 21 programa gauzatzeko, ingurumen-hezkuntzako proiektuen bidez, unibertsitatekoak ez diren EAEko ikastetxeetan.\nOregi eta Uriarte sailburuek gaur jakinarazi dutenez, diru-laguntzen zenbatekoa sail horien diru-laguntzen aginduan sartu dute. Aurtengo edizioan, Euskal Autonomia Erkidegoan dauden ikastetxe publiko eta itunpeko pribatu guztiak (unibertsitatekoak ez direnak betiere) laguntza-deialdira aurkeztu ahal izango dira; jasangarritasunerako hezkuntza-proiektu bat aurkeztu ahal izango dute, ikastetxe bakoitzak egiten dituen jarduera guztiak bilduta.\nProiektua ikastetxearen urteko planean eta hezkuntza- eta curriculum-proiektuetan jasota egongo da, eta, oinarrizko hezkuntza ematen den kasuetan (lehen hezkuntza, derrigorrezko bigarren hezkuntza), zikloetako batean behintzat ikasle guztiek parte hartu beharko dute.\nProiektuak diagnostiko-fase bat izango du aukeratutako gaia ikastetxeak zer egoeratan daukan aztertzeko, dela curriculum-berrikuntzan, dela kudeaketan eta partaidetzan, dela udalerrian. Era berean, ekintza-plan bat eta proiektuaren ebaluazio bat ere izango ditu, aldez aurretik zehaztutako adierazleen arabera. Horrez gain, proiektua garatu bitartean antolatzen diren udal-foroetan ere parte hartuko du ikastetxeak, eta, era berean, ingurumen-hezkuntzako eskolaz kanpoko ikastegiak eta ingurumen-ondarea ezagutaraztera zuzendutako bisitak ere egingo dira Euskal Autonomia Erkidegoaren barruan, diru-laguntza jasoko badute.\nDiru-laguntza jasotzeko aurkezten diren jarduerak 2015-2016 ikasturtean egin beharko dira. Eskabidearekin batera, diruz laguntzea nahi duten proiektuaren aurrekontu orokorra aurkeztu beharko dute ikastetxeek. Eskabide guztiak bide telematikoz egingo dira.\nEusko Jaurlaritzaren Eskolako Agenda 21 2003an sortu zen. Egun, Euskadiko 118 udalerritako 460 ikastetxek parte hartzen dute; hau da, 220.000 eskolaumek jasotzen du Euskadin jasangarritasunarekin lotutako hezkuntza modu erregularrean.\nEskolako Agenda 21 Eusko Jaurlaritzaren Ingurumen eta Lurralde Politika Sailak eta Hezkuntza, Hizkuntza Politika eta Kultura Sailak sustatzen dute, eta ezarritako ikastetxeetan kalitatea eta jasangarritasuna sustatzen ditu, eskola-komunitatearen partaidetzari eta ikasleek izaten duten protagonismo aktiboari esker. Eskolako Agenda 21en bitartez, gazteek beren inguruko ingurumen-arazoak ezagutzen eta ulertzen dituzte, eta modu arduratsuan parte har dezakete gizarte bidezkoagoa eta jasangarriagoa lortzeko. Programak aurkezten duen erronkarik garrantzitsuenetako bat hezkuntza da, belaunaldi berriekin hartutako konpromiso gisa. Unescok, 2014ko abenduan, planeta osoko 25 hezkuntza-jardunbide egokienetako bat bezala aukeratu zuen Euskadiko Eskolako Agenda 21.\nHezkuntza da ingurumena eraldatzeko behar den aldaketa sustatzeko erremintarik ahaltsuenetako bat, baita biharko belaunaldietako gazteek konpromiso etikoa eskuratzeko oinarria sendotzeko ere, baieztatu du Ana Oregik, Ingurumen eta Lurralde Politikako sailburuak.\nEusko Jaurlaritzak 600.000 euroko diru laguntzak emango ditu, ikastetxe publiko eta pribatuetan ingurumen-hezkuntzako proiektuak egiteko\nEusko Jaurlaritzak unibertsitatekoak ez diren ikastetxeentzako diru-laguntzak arautu ditu, Eskola Agenda 21 programa 2016-2017 ikasturtean garatzeko (Gobernu Bilera 2016-04-19)\n2,37 milioi euro pertsonala IRALE programan duten ikastetxe pribatuetarako. (2015-06-16(e)ko Kontseiluan hartutako erabakiaren laburpena)\n2.450.000 euro hezkuntza-premia bereziak dituzten ikasleen eskola-garraiorako. (2015-11-24(e)ko Kontseiluan hartutako erabakiaren laburpena)\n146.250 euro atzerriko hizkuntzan errefortzurako . (2015-12-01(e)ko Kontseiluan hartutako erabakiaren laburpena)\n146.250 euro atzerriko hizkuntzan errefortzurako eta berriztapen jardueretarako. (2014-12-16(e)ko Kontseiluan hartutako erabakiaren laburpena)


Patxi Iriart Hiribarren — Xilaba\n1988an jaio zen Hiriburun eta bertan bizi izan da beti. Bere lehen plaza, Baionan afari baten ondorenean, bertsu eskolako lagunekin egindakoa izan zen. Xapelketa ezberdinetan parte hartu du: Eskolartekotan, 2004an Xibero, Lapurdi eta Baxenabarreko gazteen xapela irabazi zuen, ondoren urte berean Euskal Herriko eskolarteko txapelketan finalista izan zen. XILABA xapelketan hau izanen du bere laugarren parte hartzea. Bat bateko zenbait sariketetan ere parte hartu izan du: Hernandorena sariketa, eta beste...\nPatxi Iriart Hiribarren, Kerman Diaz 8ko nagusia\nKerman eta Patxi anai arrebak zirezte. Ohartu zirezte zuen ama, etxean baino hobeki dela zahar etxean. Kerman hasita, 3na bertsu 8ko handian.\nPatxi Iriart Hiribarren, Aitor Servier Etxexuri 8ko txikia\nPatxi eta Aitor mendi lasterketa bateko abiapuntuan zirezte, bata bestearen ondoan. Aitor ordulari konektatua, zapata ergonomikoak, barra energetikoak eta abar dituzu zurekin eta Patxi, zuk aldiz, galtza zahar bat, xingar ogitartekoa eta betiko mendiko zapatak. Harriduraz begiratzen diozue elkarri. Patxi hasita, 3na bertsu 8ko ttipian.\nPatxi Iriart Hiribarren Puntuari erantzunak\n(doinua : haizeak bidali du…).- 1) Zaila da mantentzea betiko lan bera... 2) Zuk zer duzu gustoko besteen lanetan?\nPatxi Iriart Hiribarren, Josu Txoperena Iribarren 10eko txikia\nJosu eta Patxi bi ikasle zirezte sartzeko egunean. Uda elkarri kontatzen ari zarete. Patxi, lasai pasa duzu, burasoen kontura. Josu, lanean aritu zira gogor. Josu hasita 3na bertsu 10eko ttipian.\nPatxi Iriart Hiribarren Kartzela\nBi bertsu, gehienez 10eko handian, nahi duzun neurri eta doinuan kantatzeko hemen duzu gaia: Goi mailako kirolari ospetsua zinen. Badu bi urte kirol-erretreta hartua duzula eta bizi anonimora itzultzea uste baino zailago egiten zaizu.


Manitowoc konderria (Wisconsin) - Wikipedia, entziklopedia askea.\nManitowoc konderria (Wisconsin)\nManitowoc konderriaren kokapena AEBtan\n1.525,72 km2 (%39.43)\n2.343,92 km2 (%60.57)\nManitowoc konderria (ingelesez: Manitowoc County) Wisconsinko konderri bat da, Ameriketako Estatu Batuetan. Hiriburua Manitowoc da. 2010eko zentsuaren arabera 81.442 biztanle zituen, Manitowoc kilometro koadroko azaleran.\nManitowoc konderriak 3.869,64 kilometro koadro ditu. Horietatik 2.343,92 ura dira. Beste 1.525,72 lurra dira. Biztanleria dentsitatea 21,05 da.\n2010eko zentsoan bizi ziren 81.442 pertsonetatik 77.775 txuriak edo hispanoak dira. Horietatik hispano edo latino kategorian 2.565 dira. 412 beltzak edo afroamerikarrak. 395 amerikar natiboak ziren eta 10 Hawaii edo Pazifikoko irletako natiboak. 2.027 asiarrak ziren. Bestelako arraza bat kategorian 51 biztanle daude. Bukatzeko euren burua arraza bat baino gehiagotan 772 pertsonek kokatzen zuten.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" author_facet:"Carcedo Mitxelena, Mikel" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Egilea: Carcedo Mitxelena, Mikel Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila\n1 Fabrikazio Mekanikoa (Lanbide Arloa) 1 Fabrikazio Mekanikoen Industrietako Segurtasun Planak (Modulua) Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) 1 Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 1 Lan Arriskuen Prebentzioa (Heziketa Zikloa). Goi maila 1 Lanbide Heziketa 1 Linea automatizatuen muntaia- eta mantentze-lanak (Modulua) Mantentze-lan elektromekanikoa (Heziketa Zikloa). Erdi maila 1 Mantentze-lanen eta kalitatearen prozesuak eta kudeaketa (Modulua) 1 Mekatronika Industriala (Heziketa Zikloa). Goi maila 1 Metal-eraikuntzak (Heziketa Zikloa). Goi maila 1 Metal-eraikuntzen industrietako segurtasun-planak (Modulua) 1 Sekuritate baldintzetatik deribatutako arriskuak (Modulua) Guztiak ikusi ... gutxiago ...


Pulp (literatura) - Wikipedia, entziklopedia askea.\nPulp literatura (ingelesez Pulp magazines, literalki pulpazko aldizkaria) 1920ko hamarkadaren amaieraldetik 1950eko hamarkadara AEBetan salgai zeuden fikziozko literaturazko aldizkari batzuk ziren. Pulpa pareraz eginiriko formatu sotilekoak ziren, hortik beren izena. Salneurriz merkeak eta kontsumo herrikoiarentzako eginak zeuden, komikien antzera aldizkari hauen argumentu eta kontakizunak erakargarriak baina sotilak eta nahasmen gutxikoak ziren, jendeak arin irakurri eta gehiago eros zitzan.\nWeid Tales (1934, abuztua) aldizkariaren azala, bertan Robert E. Howard idazlearen Conan pertsonaia agertzen da.\nXIX. mendearen amaiera eta XX. mendearen hasierako penny dreadfuls edo "10 zentimoko eleberrien" ondorengo zuzenak ziren, hauetan ere kontsumo herrikoierako ziren gerra balentrien eta bidelapurren istorioak azaltzen ziren.\nAldizkari hauetako ohiko gaien artean zientzia-fikzioa, beldurra, suspentsea, akzioa, amodioa eta fantasia zeuden.\nAEBetan sekulako irakurle andana zuen generoa izan zen, gaur egun ere zaletu ugari ditu, bildumatzaile askok aldizkari hauetako ale berezi edo arraroengatik dirutzak ordaintzen dituzte.\nGeure artean jende gehienak jakin ez arren ere, 1994an Quentin Tarantinok zuzendutako Pulp Fiction filmak izenburua genero edo aldizkari hauetatik hartu zuen, bere argumentua aldizkari hauetako fikziozko istorioak kontatzeko moduan oinarritu baitzen.


Club de Tenis de Amurrio | Ayuntamiento de Amurrio\nHasiera » Udaleko arloak » Kirola, osasuna eta hezkuntza » Kirola » Club de Tenis de Amurrio\nAMURRIO TENIS KLUBARI BURUZKO INFORMAZIOA\n1980ko uztailean, teniszale amorratu batzuek Amurrion tenis klub bat sortzea erabaki zuten batzar batean. Horretarako, Amurrioko Jose Mª de Juana Garaygórbilekin harremanetan jarri ziren, hura tenisean aritzen zenez, tenisean jokatzen irakats ziezaieten nahi baitzuten. Ikastaro batzuk eman zituen, baina, ondoren, Gasteiztik etorritako beste batzuk izan ziren monitore. Gaur egun ere, tenis ikastaroak ematen dira, udan nahiz neguan, Eskola-Kirolaren bitartez.\n1986ko abuztuaren 6an, estatutuak eratu zituzten eta “EL TRIMEN” Tenis Kluba sortu zen.\n1993ko abenduaren 2an, Euskal Herriko Kirol Elkarte eta Federazio Erregistroan alta eman zitzaion 737 zenbakiarekin; Estatutuak berridatzi ziren eta Club de tenis Amurrio izena jarri zitzaion.\nHasieran, sortzaileek osatu zuten zuzendaritza-batzordea. Honako hauek izan ziren:\nPresidentea Juan Maria Villanueva Padura\nPresidenteordea Ignacio Álvarez Pérez\nDiruzaina Juan Luis Sarasola Isasa\nIdazkaria Roberto Vélez de Mendizábal\nKlubaren historian zehar, zuzendaritza-batzordea 5 aldiz aldatu da, baita bertako kideak ere.\n2001az geroztik, ez da zuzendaritza-batzordea aldatu eta ia-ia kidea berak mantendu dira. Honako hauek dira:\nPresidentea Isacio Franganillo San Nicolás\nPresidenteordea Javier Rodríguez Aseguinolaza\nDiruzaina Saioa Zurimendi Armaolea\nIdazkaria Rubén Prieto Palacios\nBatzordekidea Juan Maria Villanueva Padura\nNabarmentzekoa da Amurrion lur harrotuzko pista batean hasi zirela tenisean jokatzen. Han aritzen zen aipatu irakaslea, Jose Mª de Juana Garaygórbil jauna, gazteen erreformatorioaz arduratzen ziren apaizek egindako pistan. Esparru horri EL REFOR esan izan zaio beti. Gero, Udalak udako udal-igerilekuen inguruan (gaur egun ez daude), galtzada-harrizko pista bat egitea erabaki zuen, gune hura aprobetxatzeko. Igerilekuen alboko aisialdirako gunearen ordutegia zabaldu egin zen (duela 20 urte arte 16:00etatik 18:00etara egon ohi zen zabalik) eta umeentzako ikastaroak euskaraz ematen ziren. Tenis klubak bere esku zegoen guztia egiten zuen, tenisean aritzen zirenek udan igerilekuan sartu-irtenak egiten zituzten bitartean partida bat jolasteko aukera izan zezaten.\n1985ean gaur egungo pistak egin ziren, Quik deritzon lurrarekin, EL REFORen.\nAmurrioko Tenis Klubak 250 bazkide baino gehiago izan zituen 90eko hamarkadan, eta horri esker, zaletuek txapelketetan lagundu zuten, bai txapelketa sozialetan, bai abuztuko jaietako irekietan. Gaur egun, 100 bazkide ditu, eta txapelketak kimu- eta haur-mailan baino ez dira egiten, betiere instalazioek horretarako aukera ematen badute, Txapelketa Sozialarekin batera. Dena den, kluba ahaleginak egiten ari da, abuztuko jaietako Irekia berriro jokatzeko.


URRETXU-ZUMARRAGAKO EUSKARALDIKO HERRI BATZARRAK AHO BATEZ ONARTU DU 2. EDIZIOAN PARTE HARTZEA. - Albisteak - Zumarraga\nURRETXU-ZUMARRAGAKO EUSKARALDIKO HERRI BATZARRAK AHO BATEZ ONARTU DU 2. EDIZIOAN PARTE HARTZEA.\nArratsaldeko 18:30ean hasi zen batzarra eta 30 lagunek hartu zuten parte. Lehenik eta behin, Urretxuko teknikariak ongietorria eman zien bertaratuei eta herri batzarra deitzearen arrazoiak aipatu zituen: nagusiki Urretxu eta Zumarragako herritarrei ia Euskaraldiaren 2. edizioan parte-hartu nahi dugun galdetzea.\nHorra iristeko, lehenik 2018ko esperientziak utzi zuena ekarri zen gogora. Horretarako Zintzo-mintzok, Euskaraldi garaian egindako kale neurketak utzi zituen emaitzak aipatu zituen, hiru nabarmenduz:\n1. - Urretxu eta Zumarragan, 16 urtetik gorako 2.416 lagunek eman zuten izena, honela banatuta: 1.561 ahobizi (% 64,6) eta 855 belarriprest (% 35,4).\n2. - Generoari dagokionez, % 63, gizonezkoak % 36 eta ez-binarioak % 1.\n3. - Zintzo-mintzok antolatutako kale neurketaren datuak. Euskaraldiko astean: hiru elkarrizketetatik bat euskaraz izan zen (% 32), hau da, 2017an neurtutakoa (% 22,3) baino hamar puntu handiagoa izan zen. Euskaraldia amaitu ondoren, hurrengo astean % 29,5.\nBeraz, ondorioztatu daiteke Euskaraldiak euskararen erabileran eragiten duela.\nOndoren, Zumarragako teknikariak Soziolinguistika Klusterrak Euskaraldiari egindako ikerketaren emaitza orokorrak eskaini ditu bideo bidez: https://vimeo.com/360515368 eta, ondoren, espreski Urretxu-Zumarragako datuak biltzen dituen txostena aurkeztu du. Beste hiru ideia nabarmendu ditu:\n1.- Inkestak betetzen, emakumeak nagusi: %74,1\n2.- Urretxu eta Zumarragako belarriprest kopuru altua: Euskal Herriko batez betekoa %25, baina Urretxu-Zumarragakoa %35,4.\n3.- Inkestaren arabera, hiru inkestak pasa ondoren, Euskal Herriko batez betekoa %5 igo zen, baina Urretxu-Zumarragan %7.\nOndorioz, gure bi herrietan ariketa ondo egin zela eta emaitza onak utzi zituela ondorioztatu daiteke.\nHorrekin guztiarekin, behin 2018ak emandako datuak ikusita, Topaguneko Gipuzkoako arduradunak 2. Edizioaren xehetasunak aurkeztu zituen ( https://www.youtube.com/watch?time_continue=1&v=wgDJJEjlwY4 ). Laburbilduz, iazko edizioarekin bi ezberdintasun izango ditu:\n1. 15 egun izango dira, 11 beharrean.\n2. Entitateetan eragiteko asmoa dago.\nAurkezpenaren ondoren, talde txikitan banatu zituzten bertaratuak 2. edizio honek eskaintzen dituen aukerak eta zailtasunak aztertzeko. Hori egindakoan, guztien artean partekatu zituzten eta zailtasun nagusien artean entitateetara nola iritsi eta ariguneen kontzeptua ondo ulertzea azpimarratu zituzten.\nAzkenik, hausnarketa guzti hori egin ondoren, bertaratu ziren guztiei galdetu zitzaien, ea Urretxu eta Zumarragak herri moduan Euskaraldian parte-hartu behar luketen, eta emaitza aho batez baiezkoa izan zen.\nGauzak horrela, aurrera begira, herri batzordeak 2 hilabetean behin egitea proposatu du talde motoreak, hurrengoa urtarrilean, eta atea zabalik du edonork talde motorrean parte hartzeko ere, horiek hilabetean behin elkartuko dira.\nBukatzeko, argazki batekin agurtu ziren Euskaraldiaren 2. edizioa hasteko urtebete falta den honetan.\nZumarraga-Urretxuko Euskaraldiko Talde Motorra


Naturgas Energia Egoitza Berria Bilbon by Bilbao International - issuu\nNATURGAS ENERGIA EGOITZA BERRIA BILBON\nErreportaje honen argazkiak Naturgas Energia enpresaren jabetza da. Material honen erabilera erabat debekatuta dago Naturgas Energiak baimena eman ez badu.\nLehiaketa data: 2009 Proiektu data: 2010 Lanaren data: 2010/2013 Arkitektoa: IMB Arquitectos Sustatzailea: NATURGAS ENERGÍA GRUPO SA Azalera: 3.660 m² (lur soru gainean) 1.821 m² (lur azpian)\nEnergi konpainia batendako bulegoen egoitza berria eraikitzea da erronka berria. Eraikuntzak, Hiri antolamenduarean planaren arabera, oinarrizko babesa dauka.Babes horrek, fatxadak eta ondarezko elementuak mantentzera behartzen gaitu. Barneko estruktura, eta ezpaioak dituzten ezaugarriak, hau da, altuera, argi-patioak eta neurriak bateraezinak dira sustatzailearen interesarekin. Jabeek, malgua, aldakor eta modularra den ariktekturaren beharra zuten, kapaz dena etorkizunean beste era bateko konfigurazioak eratzeko, eraldatzearen prozesuanren ondorioa, alegia.\nEzpazioaren antolamendu berria, eraikinaren barnera argia heltzea da, prisma garden bertikal irregular baten bidez. Metaforikoki esanda, tornado baten tontor bat eraikinaren barnera sartzea, â€œtornadoâ€? honek naturaren indarra ere ahotan har dezake, energĂa, hots.\nEstruktura bilbearen diseinua, lehentasuna dauka proiektuarentzat, hau da, ahalik eta azalera libre gehiena edukitzea solairu bakoitzeko. Zutabe eta habeen agerpena gutxitzea, horrela, antolaketa eta instalazioen sarea errazteko. Sistema, bi solairuko lodiera duen bi habe zursare metalikoren bidez lotuea ematen dio eraikinari. Hormigoizko bi kaxa handien bidez eusten da, barnean igogailuak aurkitzen dira. Bi habe hauetatik beste solairu guztiak zintzilik daude, tirante bakar batekin.\nOndorioz, solairu bakoitza garbi gelditzen da. Kaleko solairua ere, garden aurkitzen bere forjatua lur-azpiko solairuek eusten baitute, hormigoizko bi nukleoak izan ezik. Proiektuaren intentzioa beirazko kaxa bat kaxa historikoaren barnean sartzea da. Bien artean geratzen den tartea, espazio bioklimatiko bezala lan egiten du. Ezpazio hau kapaz da domotizatuta dagoen sistema baten bitartez , beroaren har-ematea, eguzkitzapea eta argi naturala kontrolatzea, erabiltzalearen ingurumen baldintzak hobetzen.\nEskaera enerjetikoa gutxitu egiten da sistema hauek erabiliz. Aldi berean, energia berriztagarrien erabillera, sonda geotermikoak esaterako, instalazio arrunten beharra asko gutxitzen du. Argiztapenerako adimendun sistemen erabilerak, beste neurriekin bateratuz, energia eraginkor handia ematen du (A maila ). INVIERNO\nProeiktauren prozezua, Ecodiseinu Kudeaketa sistemaren lan metodologĂa eta haiek imposatutako kontoletara bideratua izan da, ez bakarri erabitlze eta mantentze garaian, baizik eta materialeen kontsumoa, uren gestioa etb. eraikina Ameriketak LEED estandarraren lizentziapean kalifikazio handiena lortu du U.S. Green Building Council agentziaren ziurtagiriaren arabera.\nGaur egun Bilbon ematen diren joeren artean, bi agertzen dira orain dela hilabete gutxi Naturgas konpainiak inauguratu duen egoitzan: enpres...


Fimbulvetr - Wikipedia, entziklopedia askea.\nEskandinaviar mitologian, Fimbulvetr delakoa, Ragnarökaren aurrekaria da.\nGylfagginingen, Edda prosaikoan kontatzen den arabera, negu hauek bata bestearen atzean datoz, tartean inongo udarik gabe. Garai honetarako, elurra norabide guztietatik etorriko da, eta, gizakien arteko amaigabeko guduak aurresaten ziren, non asko hilko ziren.\nMundua, guduz beteko da, baita familien barneko guduekin ere, eskandinaviar pentsamenduaren bihotza trenkatzen duena. Lotura etikoak desagertu egingo dira. Honako hauek gertatuko dira:\nAnaiek borroka egingo dute|eta euren artean hilko dira\neta arreben semeek|senidetasunak zikinduko dituzte\nGogorra izango da lurra|adulterio askorekin\nAizkora aro bat, ezpata aro bat|suntsitutako ezkutuena\nhaize aro bat, otso aro bat|mundua behera erori aurretik\ngizakiak ere ez dira|euren artean errespetatuko\nVöluspa, 45. ahapaldia, Edda poetikoa\n"Fimbul" aurrizkiak "handiena", "erraldoia" esan nahi du. "Vetr"ek, berriz, "negua" (eskandinaviar hizkuntza kontinentaletako vinter hitzaren baliokidea eta winter hitzarena ingeles eta alemanieraz). Antzinako eskandinavierako veðr hitzarekin ere lotua dago, "ekaitza" edo "klima ekaitztsua" (eta, germaniar hizkuntzetan, "klima"rentzako gaur egungo baliokideak: väder suedieraz, wetter alemanez eta weather ingelesez). Honela, Fimbulvetr hitzak "negurik handiena" esan nahi du.\nEuropa iparraldeko nazioetan, Suedia, Danimarka eta Norvegia kasu, fimbulwinter hitzako, ohiko hizkeran, bereziki gorria den negu bati erreferentzia egiteko erabiltzen da.\nEgon dira zenbait espekulazio, bereziki mito honek, eskandinaviar herrialdeetan, eskandinaviar Brontze Aroaren amaieran, K. a. 650ean gertatuko klima aldaketarekin izan dezakeen loturari buruz. Hori baino lehenago, eskandinaviar herrialdeek, pixka bat epelagoa zen klima bat zuten.\nEskandinaviar mitologiako gertakizunak\nOrriaren azken aldaketa: 24 azaroa 2019, 19:01.


Atzerrian ikasteko kredituak | Consumer\nAtzerrian ikasteko kredituak\nEspainiatik kanpo ikasketak egiteko maileguak urriak dira eta, salbuespenak salbuespen, interes handiak aplikatzen dituzte.\narabera: Larunbata, 2008ko abuztuaren 02a\nDiru gutxi izanez gero, gure mugetatik kanpo ikastea zaila izan daiteke, nahiz eta atzerriko ikastaroak finantzatzen dituzten erakunde batzuen laguntza ere izan daitekeen. Hala ere, kontua da oraindik eskaintza eskasa dela, batez ere kontuan hartuta ikasketak Espainiatik kanpo egitea hautatzen duen gazte-kopurua. Laguntzarik eza ez dator bat bankuek eta aurrezki kutxek matrikulak, masterra edo graduondoko ikastaroak finantzatzeko ematen duten erantzun zabalarekin. Hizkuntza-ikastaroak eta ikasketa-bidaiak egin nahi dituztenentzat eta Erasmus edo Sokrates bezalako programetako ikasleentzat diren banku-merkatuko produktu urriek 3.000 eta 10.000 euro arteko zenbatekoa eskaintzen dute, bi urteko gehienezko amortizazio-epearekin. Interesik gabeko maileguak aurki daitezkeen arren, ohikoena kontratu finko edo aldakorraren arabera aldatzen den tipo bat aplikatzea da, eta horrek %7ko ordainketa edo +1 edo +2 puntuko Euriborra dakar, hurrenez hurren.\nAtzerrian ikasketak egiteko berariazko kredituen eskaintza erakunde gutxi batzuetara mugatzen da:\nBancajak “Crédito Estudios Muévete” izeneko mailegua eskaintzen du, ohiko ikasketa-zentrotik kanpoko aldi bat finantzatzeko. Mailegua Erasmus, Sokrates edo Leonardo beken onuradun diren ikasleentzat da bereziki pentsatua, “baina ohiko bizilekutik kanpoko ikasketetarako edozein egonalditarako irekita”, finantza-erakunde honek azaldu duenez. Amortizazio-epea 2 urtetik 8ra bitartekoa da, eta beste bi urteko gabealdia izan dezake.\nZenbatekoa ikasleak behar dituen ikasketa, egonaldi, lekualdatze, mantenu eta material gastuetarako erabil daiteke. Horretarako, destinoko ikastetxearen beka, matrikula edo antzeko agiria aurkeztu beharko du. Mailegu honen berezitasun nagusia da eskatutako kapitalaren %30erainoko hasierako erabilera duela, eta gainerako xedapenak bere borondatez egin daitezkeela, hilabete natural bakoitzeko emandako kapitalaren %15arekin gehienez. Kredituaren azken zenbatekoa ikasleak kreditua eman ondoko 12 hilabeteetan egindako xedapenen batura izanen da. Gainera, abantaila bat du: ez du inolako komisiorik aurreikusten, eta interes-tasa aldakorra aplikatzen du, Euriborrarekin bat etorriko dena urtebetera, gehi puntu bat.\nLaguntzarik ez izatea ez dator bat banketxe eta kutxek matrikulak, masterra edo graduondoko ikastaroak finantzatzeko duten erantzun zabalarekin.\nCaja Duerok, “CrediDuero Formación” izenarekin, mailegu bat eskaintzen du hizkuntza-ikastaroak edo ikasketa-bidaiak finantzatzeko. Eskatutako 600 euroko 11,88 eurotik 10.000 eurora bitarte ordain daiteke, hau da, horrelako maileguetako handiena. Interesa ere handia da, %7koa baita bost urteko gehienezko amortizazio-eperako. Kasu horretan, gainera, kredituaren ikasle onuradunak% 1eko irekiera-komisioa ordaindu behar du.\nCaja Granadak “Tus Crédito Idiomas” izeneko mailegua du, eta horren helburua da hizkuntza-ikastaroak egin edo atzerrian egonaldiak edo trukeak egin behar dituztenei diru laguntza ematea. Bi modalitateren bidez egin daiteke harpidetza: epe ertainean, gehienez ere 6.000 euroko zenbatekoa eska daiteke, bi urteko gehienezko amortizazio epearekin eta 12 hilabeteko gabeziarekin. Aukera hori hautatzen bada, Euribor +2 puntuko interes-tasa aplikatzen da urtero berrikusi beharrekoa. Horri % 1,50eko irekiera- eta ezeztatze-komisioa (gutxienez 9,02 euro) eta % 1,25ekoa gehitu behar zaizkio, hurrenez hurren.\nBeste modalitateak, epe laburrera, 3.000 euro aurreikusten ditu gehienez ere 6 hilabeteko epean, baina abantaila bat du: ez da interesik ordaindu behar. Hala ere, hitzarmena sinatzen duten ikasleek% 2,50 ordaindu beharko dute irekiera-komisio gisa, merkatuko altuenetako bat baita.\nEragiketa horietako edozeinetarako, aurkeztu beharreko dokumentazioa aktibo dagoen eragiketa baterako ohikoa da: Eskatzailearen edo abal-emailearen NAN, nomina edo PFEZ, eta egingo den ikastaroaren faktura.\nINGELESEZKO PRESTAKUNTZARAKO LAGUNTZAK\nIrakasle berrien ingeleseko prestakuntza osatzeko, Hezkuntza Ministerioak guztira 5.000 laguntza (4.000 euro bakoitza) deitu ditu ekitaldi honetarako, ingelesez hitz egiten duten herrialdeetan gutxienez 12 asteko ikastaroa egiteko. Egonaldia 2008ko irailaren 1etik 2009ko abuztuaren 31ra bitartean egin ahal izango da Australian, Kanadan, Estatu Batuetan, Maltan, Zeelanda Berrian, Erresuma Batuan edo Irlandan.\nIrakasle berriek edo laster izango direnek eska ditzakete laguntza horiek. Beraz, laguntza horiek jasotzeko baldintzen artean dago 1977ko abenduaren 31tik aurrera jaio izana eta, gainera, karrera honetako edozein espezialitatetan Irakasle Eskolako diplomatura amaitu izana, edo 2007-2008 ikasturtean matrikulatuta egotea.\natzerri euro ikasketak plazo-eu pre´stamos-eu